Сардор Рахимхон – биография ва музыкалар – КУН УЗ\nГлавная / Жамият / Сардор Рахимхон – биография ва музыкалар\nСардор Рахимхон – биография ва музыкалар\n27.01.2018\tЖамият Comments Off on Сардор Рахимхон – биография ва музыкалар 548 Показы\nСардор Рахимхон айтады: Менинг асл исмим Санжар Рахимов. Мен 3-чи сентябр 1981 йил соат 5 эрталаб Тошкент тугрикхонасида дунёга келганман. Сардор Рахимхон аслан каердан эканлигига хамма кизикишади, шундайми? Мен ва ота-онам Тошкент шахридан биз.\nФото – сурат: Сардор Рахимхон хотын былан\nМен Юнус-Обод нохиясининг 150-чи ракамли мактабини 1998 йил тугатдим. Мактаб йиллари кизикарли ва хотирада коладиган эди. Айни шу пайт мен мактаб давридаги бир ходисани эсладим. Агар дарсга бормокчи булмасам, хаммага дарсга кетдим деб айтайдим, узим эса шикофда яшириниб утирайдим, хамма ишга кетишгандан сунг узимнинг пулимга ширинлик ва ичимлик олиб байрам килардим. Гапнинг рости кушнилар мендан чарчашарди. Мактаб йиллари шундай ходисалар булардики, мен кушниларнинг богларини ёндирар эдим, подвалимизни сув ости килардим ёки дазмолни палос устига койиб кетардим. Лекин мактабда аълочи эдим.\nБиринчи севгим хам мактабда булган. Математика дарси пайтида доскага чикиб жавоб беролмаганимда, Гулнора исмли синифдошим укитувчидан куркмасдан менга жавобни узатди, шунда мен уни севиб колдим. Сунг яна Феруза исмли синфдошимни севиб колдим. Лекин, билсам мендан ташкари уни синфнинг ярими севишар экан. Эсимда колган хаётдаги яна бир ходиса сунгги кунгирок куни икки киз синфдошим менга севги изхор килишди. Мактабда энг калин дустим Дилшод эди. Афсуски, туккизинчи синфдан сунг у бошка мактабга кетди. Мактабни тугатгандан сунг Азиз Дилшодни урнини олди.\nСинфдошлардан мен хар доим Аброр, Рахимжон, Абдували, Малива ва Дилнозаларни эслайман. Бугунги кунгача мен синфдошлар билан алокани кат килмаганман. Укитувчилардан мен Жамила опага, Тулкин акага ва Мавлуда опага миннатдорчилик билдирмокчиман. Хуллас, мактаб йилларини мен жуда куп эслийман.\n1998 йил мактабни тугатгандан сунг мен Тошкент Давлат Техник Университетига «Электрон, автомат ва техник хисоблар» факультасига шартнома асосида кабул килиндим. Талабалик йиллари мен учун энг ахамиятли эди. Чунки уша пайт мен кастингдан омадли утдим ва мени «Хамрох» авторадиосига ишга кабул килишди. Кастингда 850 иштирокчи иштирок этди ва улардан 10 кишини эфирни олиб бориш учун кабул килишди.\nАфсуски мен «Хамрох» радиосида факат битта эфирни олиб борар эдим, шунинг учун «Сезам» радиосига утишга мажбур булдим. «Сезам» радиосига ишга кириш учун менга устозларим Нурмухаммад Исроилов ва Кизлархон Хожаева жуда хам ёрдам беришди. 105.4 FM мавжида Сардорбек Рахимов куйлашни бошлади. Мен шундай эшиттиришларни бошкарар эдим: «Алибобо ва 40 табрикот», «Янги тонг», «Согинаман», «Яхши тилаклар». Айнганча, уша пайт мен «ТВ-ТАРОНА» номли янги телеканал очилишини билиб кастингда иштирок килдим ва омадли утдим. Нимадир булди ва мен ташинлар дастидан факат радиода колавердим.\nПред. Ковуннинг шифобахш хосиятлари\nСледующая Кутлуг ой ташрифи


Йўл ҳақи нега қиммат?\nЎқув йили якунланиш арафасида вилоятлардан келган талабалар тараддудга тушади.\nЭрта-индин уйга бораман, деган талаба борки, йўл ҳақидан норози. Боиси, енгил автомобиль ҳамда автобус ҳайдовчилари «мавсум», дея нархни икки баравар қиммат қилиб олади. Талаба нима қилсин? Поездда кетаман деса, байрам ва таътил вақтлари чипта топишнинг ўзи энг катта муаммо. Талаба яна «учарлар» хизматидан фойдаланишга мажбур. Бундай кўнгилсиз ҳолатларга чек қўйиш, йўловчи ташишни назоратга олиш вақти келмадимикан?\nКўча-кўйда, албатта, катта қилиб ёзилган жой номларига кўзимиз тушади. «Яшнобод», «Гулзор», «Янги ҳаёт», «Шаҳристон», «Амир Темур»... Бироқ бу номларни уйда, кўча-кўйда негадир ишлатмасдан, ўрнига эски номларидан фойдаланамиз. Нега? Жойларга бериладиган ном фақат қоғозда, пештахталарда қолиб кетмаслиги лозим. Ушбу ўзбекона жой номларини нутқимизда кўпроқ қўллаш, бошқаларни ҳам бунга ўргатиш мақсадида замонавий ва интерфаол лойиҳалар ишлаб чиқиш зарур назаримда.\n17:17, 27.12.2018 ✔173\n17:17, 27.12.2018 ✔172\n09:14, 21.12.2018 ✔162\n✔ 173  17:17, 27.12.2018\n✔ 172  17:17, 27.12.2018\n✔ 162  09:14, 21.12.2018\n✔ 207  09:14, 21.12.2018\n✔ 170  17:34, 13.12.2018


Huquqburch.Uz - Мақола нотўғри маълумотлар билан бойиб қолмайди\n2018 йил июнь сонида\nМақола нотўғри маълумотлар билан бойиб қолмайди\nЖорий йилнинг 31 май кунида ozodlik.org сайтида “Ғаллаороллик икки фарзанднинг онаси ажрашиш учун эрини изламоқда” номли мақола чоп этилди.\nМақолада юқоридаги сайт вакили жиззахлик Севара Мусулмоновага Ғаллаорол суди ва туман прокуратураси бундан 7 йил олдин Россияда бедарак кетган эри Дилмурод Мусулмоновни топиб келишни буюргани, ўтган йиллар давомида икки нафар болаларига Дилмуроддан бирор сўм ёрдам олмагани, ажрашиш тўғрисида аризаси икки маротаба маҳаллий суд томонидан қабул қилинмагани, эридан ажримини олиб, ишлаш учун Россияга икки боласини олиб кетишга қарор қилгани, 7 йил бурун Россияга кетганидан бери дараги йўқ эрини топишда кўмак сўрагани кўрсатиб ўтилган.\nҲақиқатдан ҳам, С. Мусулмонова фуқаролик ишлари бўйича Жиззах вилояти Ғаллаорол туманлараро судига бир неча марта мурожаат этган.\nХусусан, биринчи мурожаати – С. Мусулмонова 2017 йил 11 сентябрда икки нафар вояга етмаган фарзандлари таъминоти учун алимент ундириш тўғрисида суд буйруғи чиқариш ҳақидаги ариза билан судга мурожаат этган. Фуқаролик ишлари бўйича Ғаллаорол туманлараро судининг 2017 йил 11 сентябрдаги суд буйруғи билан С. Мусулмонованинг аризаси қаноатлантирилиб, унинг фойдасига икки нафар вояга етмаган фарзандлари таъминоти учун Д. Мусулмоновни барча даромадларининг 1/3 қисми миқдорида алимент ундириш белгиланган ва суд буйруғи ижро этиш учун 2017 йил 20 сентябрда Мажбурий ижро бюроси Ғаллаорол туман бўлимига юборилган.\nИккинчи мурожаати - даъвогар С. Мусулмонова жавобгар Д. Мусулмоновга нисбатан никоҳдан ажратиш ҳақидаги даъво аризаси билан фуқаролик ишлари бўйича Ғаллаорол туманлараро судига 2018 йил 19 январда мурожаат этган.\nФуқаролик иши суд мажлисида 2018 йил 5 февраль куни даъвогар ва унинг адвокати А. Абдухолиқова иштирокида, Ўзбекистон Республикаси Фуқаролик процессуал кодексининг 139-моддасига (2018 йил 1 апрелгача бўлган таҳрирда) мувофиқ жавобгар иштирокисиз, унинг охирги яшаш жойи бўйича кўриб чиқилиб, даъво аризани рад этиш тўғрисида ҳал қилув қарори қабул қилинган.\nЮқоридаги ариза ва даъво ариза фуқаролик процессуал қонунчилигида белгиланган тартиб ва муддатларда кўриб ҳал этилиб, якуний ечимини топган, фуқаролар сансалорлигига йўл қўйилмаган.\nИш ҳолатига тўхталсак, С. Мусулмонова даъво аризасида кўрсатишича, турмуш ўртоғи билан оилани сақлаб қолиш учун Россия давлатига 2011 йилда бирга кетган ва у ерда 2015 йилгача бирга яшаган. Ўртадаги келишмовчилик натижасида 2015 йил 8 май куни турмуш ўртоғи уни урган ва у 7 кун касалхонада даволаниб чиққан. Шундан кейин ака-укалари уни ўзлари яшаб турган Уфа шаҳрига олиб кетишган ва у ерда у 2017 йил август ойигача яшаб, Ўзбекистонга қайтиб келган.\nС. Мусулмонова алимент ундириш тўғрисида суд буйруғи чиқариш ҳақидаги аризаси билан судга 2017 йил 11 сентябрда мурожаат этган ва унинг аризаси суд томонидан шу куннинг ўзида ҳал этилган.\nНикоҳдан ажратиш ҳақида у судга мурожаат этиш учун тегишли ҳужжатларни 2018 йил 13-16 январь кунлари йиғиб, давлат божи тўлаган ҳолда судга 19 январда топширган.\nНикоҳдан ажратиш ҳақидаги фуқаролик иши юзасидан 2018 йил 5 февралдаги ҳал қилув қарорида даъвони рад этишга асос қилиб никоҳдан ажратиш учун жиддий сабаб мавжуд эмаслиги, тарафлар ўртасида икки нафар вояга етмаган фарзандлар бўлиб, ўртадаги тушунмовчиликлар вақтинча эканлиги, оила амалда батамом барбод бўлмаганлиги кўрсатилган. Мазкур ҳал қилув қароридан тарафлар норози бўлса, унга нисбатан апелляция ёки кассация тартибида шикоят берилмаган.\nШу сабабли мақолада келтирилган С. Мусулмонованинг ажрашиш тўғрисидаги аризасини суд қабул қилмаётгани, унинг турмуш ўртоғи 7 йил олдин Россияда бедарак кетгани ва шундан буён эрининг дараги йўқлиги ҳақидаги маълумотлар ҳақиқатга тўғри келмайди.\nЧунки суд С. Мусулмонованинг алимент ундириш ҳақидаги аризасини ҳамда никоҳдан ажратиш тўғрисидаги даъво аризасини қабул қилиб, қонунда белгиланган муддатларда унинг иштирокида кўриб, суд буйруғи ва ҳал қилув қарори қабул қилган. Бунда унинг сансалорлигига йўл қўйилмаган. Шунингдек, С. Мусулмонова 2011 йилдан 2015 йил 8 майгача турмуш ўртоғи билан бирга, 2017 йил август ойигача ака-укалари билан бирга Россия Федерациясида яшаб келган.\nШу билан бирга С. Мусулмонованинг никоҳдан ажрашишдан асосий мақсади, мақолада кўрсатилганидек, 11 ва 9 ёшдаги вояга етмаган болалари билан бирга чет давлатга чиқиб кетиш. Бунда вояга етмаганларнинг ўқиши, билим олиши, тарбияси, соғлиғи, камолоти, уларнинг ижтимоий муҳофазаси тўғрисида ким қайғуради?\nХулоса ўрнида айтсак, журналистик текшируви Ўзбекистон Республикасининг “Оммавий ахборот воситалари тўғрисида”ги қонунининг 9-моддасида белгиланган тартибда ва шошма-шошарликларсиз ўтказилиб, юқоридаги ҳолатларга тўлиқ ҳамда холисона ойдинлик киритилган ҳолда мақола тайёрланганда муаммога тўғри ёндашилган бўлар эди.\n“Авесто” — энг кўҳна ҳуқуқий норма\n“Темур тузуклари”да адолат ғояси\nCopyright 2010-2018 HUQUQ BURCH


Пандемия жаҳон иқтисодиётига 35 трлн долларга тушиши мумкинлиги маълум қилинди\nИқтисодчилар аксарият мамлакатлар пандемия бошланган пайтда қабул қилинган қўллаб-қувватлов чораларидан жуда эрта воз кечаётганидан хавотир билдиришмоқда.\n2025 йилга келиб коронавирус пандемияси жаҳон иқтисодиётига 35 трлн доллар атрофида зарар етказиши мумкин, деб ёзмоқда Bloomberg экспертлар фикрига таяниб.\nИқтисодчилар аксарият мамлакатлар пандемия бошланган пайтда қабул қилинган қўллаб-қувватлов чораларидан жуда эрта воз кечаётганидан хавотир билдиришмоқда. Ҳозирда жаҳон иқтисодиёти инқироздан кейинги тикланиш чўққисида, аммо уни олдинда янги хатарлар кутиб олиши мумкин.\nЭнг асосий хатарлардан бири куз-қиш даврида юз бериши мумкин бўлган иккинчи тўлқиндир. Кўплаб мамлакатларда йил охирига келиб ишсиз қолганларни қўллаб-қувватлов чоралари муддати ниҳоясига етади. Экспертлар бу чораларни бекор қилишга ҳали эрта деб ҳисоблашмоқда.\nШунингдек, қайд этилишича, коронавирусга қарши вакцина яратиш борасидаги саъй-ҳаракатларга қарамасдан, унга барча бирданига эришиши қийин.\nИқтисодчиларнинг билдиришича, айрим йирик компаниялар янги ишдан бўшатишлар ҳақида эълон қилган. Хитойда эса аҳолининг харид қобилияти ҳали тикланганича йўқ.\nЕвропада фабрика ва заводлар талаб озлиги учун харажатларни қисқартиришга уринмоқда. Франция ва Германия қўллаб-қувватлаш дастурларини узайтирди, Буюк Британия эса октябрда тўхтатмоқчи. Бу миллионлаб иш ўринларини хавф остига қўяди.\nАвстралия миллий университети ходими Уорвик МакКиббиннинг ҳисоб-китобига кўра, коронавирус 2025 йилгача жаҳон иқтисодиётига 35 трлн долларга яқин зарар етказиши мумкин.


Адлия вазирлиги ҳузуридаги мультимедиа маркази фойдаланишга топширилди - Халқ сўзи\nАдлия вазирлиги ҳузуридаги мультимедиа маркази фойдаланишга топширилди\n17:05 01 Февраль 2019 Жамият\nФото: Динара Чиркова/"Халқ сўзи"\n2019 йилнинг 1 февраль куни Адлия вазирлиги ҳузуридаги энг янги IТ-технологиялари ва рақамли ускуналар билан жиҳозланган Ахборот-таҳлил мультимедиа маркази тақдимоти бўлиб ўтди. Бу ҳақда Адлия вазирлиги Жамоатчилик билан алоқалар бўлими хабар берди.\nМультимедиа марказида ижод қилиш учун барча шароитлар яратилган. Махсус декорацияли ва замонавий асбоб-ускуналар билан жиҳозланган бир нечта студия фаолият юритади. Бу ерда ток-шоу ва турли форматдаги дастурларни суратга олиш мумкин. Оммавий ахборот воситалари билан мулоқот қилиш, жумладан юзма-юз интерактив учрашувлар, брифинг ва матбуот анжуманлари ўтказиш учун махсус медиа майдончалар яратилган. Марказни техник жиҳатдан жиҳозлаш — LED-экранлар, камералар, ёритгичлар, кўп функцияли овоз ёзиш тизими ва бошқа аппаратура жамоага энг дадил медиа лойиҳаларни амалга ошириш, хусусан ҳужжатли фильмларни суратга олиш имконини беради.\nАдлия вазирлиги ҳузуридаги Ахборот-таҳлил мультимедиа маркази ўз олдига қандай вазифаларни қўймоқда?\nБиринчидан, ҳуқуқий маърифат. Аҳолининг ҳуқуқий саводхонлиги даражаси давлат ва жамиятнинг ривожланганлик даражасини белгилаб беради. Дунё амалиёти аҳолининг ҳуқуқий билимларини ошириш ҳуқуқий нормаларга риоя этмаганлик учун қатъий жазо қўллашдан кўра самаралироқ эканлигини кўрсатмоқда. Мультимедиа маркази қонун ҳужжатларининг мазмуни ва моҳиятини оддий ва халқчил тилда, мураккаб юридик атамалардан фойдаланмаган ҳолда тушунтиришга эътибор қаратиб, бу жараёнда визуал эффектлар ва инфографидан фойдаланмоқда.\nИккинчидан, ишончли маълумот тақдим этиш. Сўнгги йилларда интернет янгиликларни тарқатувчи энг оммабоп манба ҳисобланади. Бироқ ҳар доим ҳам Интернетдан олинган маълумотларга ишонса бўладими? Адлия вазирлиги ҳузуридаги мультимедиа маркази бундай вазиятларда ОАВ ва Интернет орқали тарқалаётган ёлғон, нотўғри маълумотларга тезкорлик ва холис муносабат билдиришга ўз эътиборини қаратади. Ахборот оқимини таҳлил қилиш маълумотларни текшириш, ишончли ва объектив ахборот, ушбу масалалар бўйича ваколатли мутахассис ва экспертлар шарҳларини тақдим этиш ҳамда аҳоли ўртасида уйдирма гаплар ва миш-мишларнинг олдини олиш имконини беради.\nУчинчидан, оммавий ахборот воситалари ва кенг жамоатчилик учун адлия органлари ва муассасалари фаолияти очиқлиги ва шаффофлигини таъминлаш. Бу жараёнда нафақат адлия органлари фаолиятининг ўзига хос жиҳатларини очиб берувчи, балки жамоатчиликка давлат хизматларидан фойдаланиш тартибига доир консультатив ёрдам кўрсатишга қаратилган ахборот-таҳлилий ва шарҳларга асосланган медиа материаллар тайёрланиб, эфир ва ижтимоий тармоқларга узатилади. Бунда асосий эътибор кўргазмалилик, оддийлик, қабул қилинаётган маъмурий регламентлар талабларининг халқчиллиги ва содда тилда тушунтирилишига қаратилмоқда.\nАҳолини давлат органлари ва давлат хизматлари кўрсатувчи бошқа ташкилотлар фаолиятини ўрганиш натижалари, аниқланган қонун бузилиш ҳолатлари ва тизимли камчиликлар ҳақида тайёрланадиган аудио- ва видеороликлар, теле- ва радиоэшиттиришлар хабардор этишга қаратилганлиги билан аҳамиятли. Айбдор шахсларга нисбатан қўлланган чоралар ва аризачиларнинг тикланган ҳуқуқлари ҳақидаги медиа материаллар катта профилактик таъсирга эга бўлиб, аҳолининг давлат органларига бўлган ишончини ортишига хизмат қилади.\nТўртинчидан, аҳолининг барча қатламлари билан мулоқот ўрнатиш. Бунинг учун мультимедиа маркази мутахассислари вазирликнинг масъул ходимлари билан биргаликда республикамиз аҳолисининг эҳтиёжи, жумладан вазирликнинг 1008 рақамли “ишонч телефони”га келиб тушаётган мурожаатлар таҳлили натижалари, ижтимоий тармоқлар ва мобиль иловалар имкониятларидан фойдаланган ҳолда энг долзарб муаммолар бўйича жамоатчилик фикрини ўрганмоқда. Масалан, коррупцияга қарши курашиш, фуқароларнинг ҳуқуқий онги ва билимини ошириш, қабул қилинган қонун ҳужжатларининг долзарблигидан хабардор этишга қаратилган30 дан ортиқ ижтимоий ролик, Жиззах, Фарғона, Наманган, Сирдарё каби вилоятлардан Адлия вазирлигига инсон ҳуқуқларини ҳимоя қилиш йўналишида келиб тушган мурожаатлари асосида 40 дан ошиқ махсус репортаж ва кўрсатувлар, қонун ҳужжатларида назарда тутилган янгиликларни аҳоли ва ижрочиларга етказишга қаратилган “Муҳокама марказида” ток-шоусининг туркум сонлари тайёрланди. Асосийси – муаммоли масалалар адлия органлари аралашувидан сўнг барҳам топди.


Тинчлик ҳақида ўйлар\nДунёда энг улуғ неъмат бор, унинг номи – тинчлик. Усиз ҳаёт дарёси қурийди, инсонлар тақдири уқубатга, ранжу балога гирифтор бўлади. Тинчлик бебаҳо, битмас-туганмас, қадри абад бойликдир. Унинг хотиржамлик ва роҳату фароғат деган забаржад хазиналари бор. Шу хазиналар ҳар бир кишига ризқу-насиба улашади, кўнглини завқу шавққа ошно этади, орзуларини сарбаланд айлайди, эртанги кунга ишончини мустаҳкамлайди.\nЮртбошимиз Бухоро вилоятига ташрифларидан бирида, Баҳоуддин Нақшбанд ёдгорлик мажмуасини зиёрат этиш чоғида қуйидаги эзгу фикрларни билдирган эди: «Ушбу муқаддас қадамжони зиёрат қилган ҳар бир киши руҳи поклангандек бўлади. Бундай муборак жойларга тез-тез келиб туриш, зиёрат қилиш, Яратгандан юртимизга, элимизга, фарзандларимизга тинчлик-омонлик, файзу барака тилаш ҳар биримиз учун фарздир».\nКўриниб турибдики, тинчлик руҳий покликдан қувват олади. Шу маънода биз янги давлатчилигимиз тарихини ўтмишимизнинг табаррук руҳий маънавий олами билан туташтирганимиз бежиз эмас. Ҳурриятга эришганимиз заҳоти Имом Бухорий, Мотурудий, Термизий, Баҳоуддин Нақшбанд, Нажмиддин Кубро, Хожа Аҳрор Вали, Бурҳониддин Марғиноний ва жуда кўплаб бошқа маънавиятимиз пешволари ҳикматларини, фалсафий қарашларини ҳаётга, жамиятга, келажакка муносабатлари силсиласини қалбимизга кўчиришга интилдик. Уларнинг қадр-қимматини жойига қўйиш баробарида тафаккуримизда порлоқ янги истиқлол шуурини шакллантирдик. Чунки тинчлик тенгсиз қадр-қиммат, эъзоз-эътибор, юксак инсоний маданиятдир. Ушбу маданиятнинг акси — жаҳолат, қизиққонлик, ҳовлиқмалик. Ана шундай иллатлар ҳукм сурган жойда тинчликнинг қиёфаси қораяди, жамиятни рутубат босади.\nДемак, тинчлик яшаш тарзидир. Қаердаки унга нисбатан руҳан пок муносабатда, иззату икромда бўлинса, у ўзининг саховатини инсонларга беҳисоб даражада инъом этади. Чунончи, унинг саховати гўзаллик ва ободликда, айниқса, ёрқин акс этади.\nЙигирма бир йилдирки, Юртбошимиз раҳнамолигида маънавият билан жилоланган, ақл ва тадбир билан зийнатланган тинчлик ватанида яшаяпмиз. Қадимий Самарқанд, Бухоро, Хива, Тошкент, Қарши, Марғилон, Қўқон, Термиз ва жамики катта-кичик шаҳарларимизнинг бугунги ҳусни жамолига қараб кўз тўймайди. Таъмирланган осори-атиқалар, барпо этилган янги замонавий бинолар, кенг ва равон майдонлару кўчалар, фавворалари ажиб қўшиқ айтаётган боғлар – бари тинчликнинг бизга эҳтироми, меҳр-муҳаббати туфайлидир.\nЗеро, тинчлик Юртбошимиз айтганидек, омонлик, файзу баракадир. Ўтган йиллар ичида истиқлолимизни асосли даражада мустаҳкамлайдиган қандай ғалабаларга эришдик? Биринчидан, нонимизни бутун қилдик, энди қаергадир ғалла сотиб олиш учун мурожаат қилмаймиз, ҳар йили олти ярим миллион тоннадан зиёд ғалла етиштираяпмиз. Ҳатто унинг бир қисмини экспорт қилаяпмиз. Бу йил ғалла хирмонимиз етти миллион тоннадан ошиб кетди. Бу нимани билдиради? Тинчлик — нон эканлигини, ундан баҳраманд бўлган халқнинг кўзи ҳам, ўзи ҳам тўқ, илиги бақувватлигини билдиради.\nБинобарин, тинчлик нони — шараф, шон, имон, эътиқод ҳамдир. Нони ярим инсонни армон босади дейишади. Фикрини ғулғула ўғирлайди. Босар-тусарини унутади, шаъни, ор-номуси кучсизланади.\nДарвоқе, тинчлик — ўзиш, осойишталик булоғидан сув ичиб, буюк ишларга бел боғлаш, тараққиётга юзланиш, ривожланишдир. Маълумки, нонимизни бутун қилиш баробарида ёқилғи-энергетика мустақиллигини ҳам истиқлол йилларида қўлга киритдик. Бу – уйларимиз чароғон, кечаларимиз ойдин, узоғимиз яқин, имкониятларимиз кўп деганидир.\nБугун ўзбек автомобиллари жаҳон пойтахтлари кўчаларида кезиб юрибди. Ўзбекистон самолётлари «Ўзбекистонда ишлаб чиқарилган» тамғаси билан парвоз қилиб, бизнинг иқтидоримиздан дарак бермоқда. Тилламиз, пахтамиз жаҳон бозорида талаш. Электр энергиямиз ўзимизнинг азиз тинчлик, тараққиёт ва фаровонликкагина эмас, балки жафокаш афғон халқининг эзилган қаддини кўтаришга ҳам хизмат қилмоқда. Буюк ипак йўли бўйлаб мамлакатимиз ўз ҳудудида замонавий темирйўл магистралларини қуриб бўлди ҳисоб. Темирйўл қуриш афсона саналган Бойсуну Дашнободдан поездлар пишқириб ўтаяпти, Дашнободда гигант корхона — калий ишлаб чиқаришга мўлжалланган улкан мажмуа ишга тушиб, ойдан-ойга экспорт ҳажмини ошириб бормоқда. Тез орада унинг иккинчи линияси ишга тушса, нафақат Марказий Осиёда, балки дунёдаги энг йирик корхоналардан бирига айланади. Умуман, мамлакатимизда ғарбни жанубга, жанубни ғарбга боғлайдиган йўллар шитоб билан бунёд этилаяптики, эрта-индин у томондан бу томонга келувчилар ва кетувчилар истиқлол ва тинчлик муаззам этган юртимиз орқали сафар қилишга иштиёқлари ортиши шубҳасиз.\nМамлакатимиз нуфузли анжуманлар, форумлар, симпозиумлар ўтказиладиган йирик марказлардан бирига айланди. Зеро, тинчлик боғлари мевага кирган юртдагина овозаси рўйи заминга кетадиган мана шундай олий даражадаги давлатлараро тадбирларни ташкиллаштириш қатъий таомил саналади. Жумладан, Тошкентдаги муҳташам Симпозиумлар саройида ўтказилган «Ўзбекистонда она ва бола саломатлигини муҳофаза қилишнинг миллий модели: «Соғлом она — соғлом бола» мавзусидаги халқаро симпозиум, «Юксак билимли ва интеллектуал ривожланган авлодни тарбиялаш — мамлакатни барқарор тараққий эттириш ва модернизация қилишнинг энг муҳим шарти» мавзусидаги халқаро конференция иштирокчилари Тошкент шаҳрининг эъзозини, мазамматини кўришди. Давлатимиз раҳбарининг оқилона, халқпарвар сиёсати муваффақиятларига гувоҳ бўлишди. Энг муҳими, юртимиздаги тинчлик шунчаки хўжакўрсин кўринишга эга эмаслигини, у қудратли, салобатли обрўга эга, ҳаммани ўзига мафтун этадиган ҳаётбахш, умидбахш тимсол эканини тушунишди ва бизларга чин дилдан ҳавас қилишди.\nЯқинда яна бир хабар бутун дунё бўйлаб янгради. «Economist Intelligence Unit» таҳлилий компанияси ва «BuzzData» тадқиқот фирмаси томонидан тузилган рейтингда Тошкент жаҳоннинг энг гўзал шаҳарларидан бири сифатида эътироф этилди. Ушбу рейтингни тузишда аҳолининг турмуш тарзи, ҳудуд ҳавосининг мусаффолиги, атроф-муҳит ва кўкаламзорлаштириш ҳолати, маданий бойлиги каби омиллар инобатга олинган. Бу, албатта, тинчлик берган мевалардан биридир.\nШу мулоҳазадан келиб чиқсак, тинчлик – обрў, мартаба, тожу тахт. Унга осонликча етаман деганлар қаттиқ адашишади, биз бунга эришиш учун оғир синовларни бошимиздан кечирдик. Бироқ аҳдимиздан қайтмадик, келажаги буюк давлат қуришни тинчликни устувор этиш деб билдик. Унинг гуллаб-яшнаши учун қалбимизни обод қилишга, сўнг юртимизни обод қилишга жазм айладик. Эндиликда бизни ҳамма танийди. Таниганда ҳам ҳурматимиз ҳар бирининг кўз ўнгида гавдаланади. Биз ҳақимизда кимки сўз айтса, танлаган йўлимизга содиқлигимиз, тинчликка камарбасталигимиз, тинчлик ва тараққиётнинг халқи ва давлати эканлигимиздан келиб чиқади. Албатта, бизнинг ўзимизга яраша меҳри қаттиқ дўстларимиз бор. Лекин улар ҳам тушунишади, биз энди орқага қайтмаймиз. Тинчлигимизни ғавғога солмаймиз. Уни астойдил қўриқлаймиз.\nЧунки тинчликни қўриқлаш керак. Ҳар соат, ҳар дақиқа уни эҳтиёт қилиш лозим. Юртбошимиз «Юксак маънавият – енгилмас куч» асарида таъкидлаганидек, «Таъбир жоиз бўлса, кимдир Раҳмон измида юрса, кимдир Шайтон измида юради». Алалхусус, Шайтон измида юрганлар, таассуфки, она заминда кам эмас.\nШундай экан, тинчлик – гулдан-да нозик, жонимиздан-да минглаб маротаба ширин мўъжиза. Мўъжиза эса садоқатни яхши кўради, гўзал инсонларни севади, орзу-умидлари уфқларга қулоч отган баркамол авлод собитлигини олқишлайди. Шукрки, бугунги навқирон авлод бахтиёр тинчликнинг болаларидир. Улар боболари каби уруш балосига асло йўлиқмайдилар, оталари сингари орзулари парвозидан қўрқиб яшамайдилар. Йўқ, зинҳор, йўқ. Янги авлод ҳазрати падари бузруквор истиқлол ва тинчликнинг оғушида.\nДарҳаҳиқат, истиқлол ва тинчлик — улуғ ота. Ота бўлгандаям пайғамбардай, авлиёлар авлиёсидек, султонлар султонидек шариф ва зариф. Унинг илму амали адолат, яхшилик, эзгулик, бағрикенглик, фаровонлик, инсонларга муносиб тириклик бунёд этиш.\nШундай экан, Истиқлол чамани янада гуллаб-яшнасин. Биз унинг тинчлик хиёбонида ўз орзу-умидларимиз, мақсадларимиз рўёбини кўриб, ватан хизматига жону жаҳонимизни бахшида этайлик. Зеро, бу бизга ҳам фарз, ҳам қарздир.


ИСЛОМДА УЛУҒ ИНСОНЛАРГА ҲУРМАТ ВА ИТОАТ МАСАЛАСИ - Баҳоуддин Нақшбанд ёдгорлик мажмуаси маркази\nФикх ва фатволар\nИСЛОМДА УЛУҒ ИНСОНЛАРГА ҲУРМАТ ВА ИТОАТ МАСАЛАСИ\n22 ноябр 2019 й.\n633 марта ўқилди.\nالْحَمْدُ للهِ وَلِيِّ الصَّالِحِيْن، وَالصَّلاَةُ وَالسَّلاَمُ عَلَى إِمَامِ الْمُتَّقِيْن، وَقُدْوَةِ النَّاسِ أَجْمَعِيْن، وَعَلَى آلِهِ وَصَحْبِهِ\nوَمَنْ اقْتَفَى أَثَرَهُ إِلَى يَوْمِ الدِّيْن أَمَّا بَعْدُ\nМуҳтарам жамоат! Халқимизнинг кўп асрлик тарихидан юртдаги улуғ зотлар, уламолар, ишбошиларга ҳурмат, уларнинг ўгитларига итоат миллий қадрият ҳисобланган. Жамият равнақи, халқ фаровонлиги ушбу зотларнинг панд-насиҳатлари ва кўрсатмаларига амал қилишга ҳар томонлама боғлиқлиги – исбот талаб қилмас ҳақиқатдир!\n“Итоат” калимаси “бўйсуниш”, “таслимлик”, “ҳукмга рози бўлиш” сўзлари билан маънодош бўлиб, уларнинг қаршисида “осийлик”, “ҳаддан ошиш” каби сўзлар туради. Итоат тўғрисида Қуръони каримнинг бир қанча оятларида сўз юритилган бўлиб, жумладан шундай дейилади:\nيَا أَيُّهَا الَّذِينَ آمَنُوا أَطِيعُوا اللَّهَ وَأَطِيعُوا الرَّسُولَ وَلَا تُبْطِلُوا أَعْمَالَكُمْ\nяъни: “Эй, имон келтирганлар! Аллоҳга итоат этингиз ва Пайғамбарга итоат этингиз! Амалларингизни зое қилмангиз!” (Муҳаммад сураси, 33-оят).\nАллоҳ таолога ва Унинг расулига итоат этиш деганда – Ислом дини кўрсатмаларига амал қилиш тушунилади. Шунинг учун ҳам буюк ватандошимиз Имом Абу Лайс Самарқандий раҳимаҳуллоҳ Аллоҳ ва Унинг расулига итоат этиш маъносидаги мазкур оятни “Аллоҳнинг фарзларига, Расулуллоҳнинг суннатларига итоат этингиз” дея тафсир қилганлар.\nАллоҳ таоло ва Унинг расулига итоат қилишга буюк ажру савоблар ваъда қилинган. Бунга қарши чиққанларни қаттиқ жазодан огоҳлантирилган. Бу ҳақда Аллоҳ таоло шундай дейди:\nوَمَنْ يُطِعِ اللَّهَ وَرَسُولَهُ يُدْخِلْهُ جَنَّاتٍ تَجْرِي مِنْ تَحْتِهَا الْأَنْهَارُ خَالِدِينَ فِيهَا وَذَلِكَ الْفَوْزُ الْعَظِيمُ * وَمَنْ يَعْصِ اللَّهَ وَرَسُولَهُ وَيَتَعَدَّ حُدُودَهُ يُدْخِلْهُ نَارًا خَالِدًا فِيهَا وَلَهُ عَذَابٌ مُهِينٌ\nяъни: “...Ким Аллоҳ ва (Унинг) пайғамбарига итоат этса, уни остидан анҳорлар оқиб турадиган боғларга (жаннатга) киритур. (Улар) у ерда абадий (бўлурлар). Бу улкан ютуқдир. Ким Аллоҳ ва (Унинг) пайғамбарига итоатсизлик қилса ва ҳудудларидан тажовуз қилса, уни дўзахга абадий (қолиши учун) киритур ва унинг учун хор қилувчи азоб (бордир)”.\nМуҳтарам жамоат! Расулуллоҳ саллаллоҳу алайҳи васалламнинг ҳукмларига итоат этиш ҳам Аллоҳга итоат этиш демакдир. Расулуллоҳга итоат этиш у зотнинг суннатларини лозим тутиш, нимани келтирган бўлсалар, барчасига бўйсуниш билан амалга ошади. Аллоҳ таоло қайси пайғамбарни юборган бўлса, умматларига итоатни фарз қилган.\nСуюкли Пайғамбаримиз саллаллоҳу алайҳи васалламга бўйсунишнинг зарурлигига У Зотнинг кўплаб ҳадиси шарифларида ҳам таъкидланган. Имом Ҳоким Абу Ҳурайра разияллоҳу анҳудан ривоят қилган ҳадисда Расулуллоҳ саллаллоҳу алайҳи васаллам:\nكُلُّ أُمَّتِي يَدْخُلُونَ الجَنَّةَ إِلا مَنْ أَبَى ، مَنْ أَطَاعَنِي دَخَلَ الجَنَّةَ وَمَنْ عَصَانِي فَقَدْ أَبَى\n(رَوَاهُ الإمَامُ الحَاكِمُ)\nяъни: “Бош тортувчидан ташқари умматимнинг ҳар бири жаннатга киради”, – дедилар. саҳобалар: “Ё Аллоҳнинг расули, бош тортувчи ким?” – дедилар. Шунда У Зот: “Ким менга итоат қилса, жаннатга киради. менга итоат этмаган кимса – бош тортувчидир”, – дедилар.\nУшбу ҳадиси шарифда Аллоҳ ва расулига итоат этганларга охиратда нажот, итоат этмай, қарши чиққанларга азоб ва ҳалокат борлиги баён қилинган.\nМуҳтарам жамоат! Итоатнинг яна бир кўриниши пайғамбар меросхўрлари бўлган уламолар ва халқнинг ўзидан сайланган раҳбарларга итоат қилишдир. Аллоҳ таоло Қуръони каримда шундай марҳамат қилади:\nيَا أَيُّهَا الَّذِينَ آمَنُواْ أَطِيعُواْ اللّهَ وَأَطِيعُواْ الرَّسُولَ وَأُوْلِي الأَمْرِ مِنكُمْ\nяъни: “Эй иймон келтирганлар! Аллоҳга итоат қилинг, пайғамбарга ва ўзингиздан бўлган ишбошиларга итоат қилинг” (Нисо сураси, 59-оят).\nУшу ояти каримада келган “ўзингиздан бўлган ишбошилар”ни баъзи муфассирлар “уламолар” дея тафсир қилишган. Ибн Жарир Табарий “иш бошилар”нинг тафсирида машҳур саҳоба Абу Ҳурайра разияллоҳу анҳунинг: “улар сизлардан бўлган амирлар”, – деб изоҳ берганини ривоят қилган (“Тафсири Табарий” 8-жуз, 492-бет).\nЮқоридаги ояти карималардан маълум бўладики, мусулмон киши аввало Аллоҳ таоло ва Унинг расулига тўла таслим бўлиб, маъсият бўлмайдиган ўринда раҳбарларга итоат этиши ва бўйинсуниши лозим бўлади.\nИнсон ва жамият ҳаётининг барча тармоқларини қамраб олувчи мукаммал шариатимизда оддий фуқаронинг раҳбарга қай йўсинда муомала қилиш масаласига ҳам алоҳида урғу берилган. Аҳли сунна ва жамоа ақидасини баён қилувчи мўътабар манбаъларидан бири ҳисобланмиш “Ақидатут-таҳовия”да ушбу мавзуга алоҳида тўхталиб, шундай дейилган:\nوَلَا نَرَى الْخُرُوجَ على أَئِمَّتِنَا وَوُلَاة أُمُورِنَا، وَإِنْ جَارُوا، وَلَا نَدْعُو عَلَيْهِمْ، وَلَا نَنْزِعُ يَدًا مِنْ طَاعَتِهِمْ، وَنَرَى طَاعَتَهُمْ مِنْ طَاعَة الله عَزَّ وَجَلَّ فَرِيضَة، مَا لَمْ يَأْمُرُوا بِمَعْصِيَة، وَنَدْعُوا لَهُمْ بِالصَّلَاحِ وَالْمُعَافَاة\nяъни: “Имомларимиз, бошлиқларимиз агарчи зулм қилсалар-да, уларга қарши чиқиш мумкин, деб ҳисобламаймиз. Улардан бирортасини қарғамаймиз. Уларга бўйсунишдан бош тортмаймиз. Улар модомики маъсиятга амр қилишмас экан, уларга итоат қилишни Аллоҳга итоат қилиш ўлароқ фарз, деб биламиз. Уларнинг ҳаққига салоҳият, муваффақият ва саломатлик сўраб дуо қиламиз”.\nПешқадам салафларимиздан бири ҳисобланувчи — имом Абу Жаъфар Таҳовий ушбу жумлалари билан бўйинсинувчи инсон ва раҳбар муносабатларига доир, аҳли суннанинг муҳим масалаларига урғу бермоқдалар. Унга кўра тинч аҳоли томонидан қонуний йўл билан сайланган ҳукумат раҳбарига, ҳаттоки у жабр қилса ҳам, итоат қилиш, унинг амридан бўйин товламаслик лозим бўлади. Балки, раҳбарга бўйсуниш ақидамизнинг аслий муҳим масалаларидан бири ҳисобланади.\nимом Таҳовий ҳазратлари айтган ушбу матнга кўплаб саҳиҳ ҳадислар асос бўлади. Жумладан Набий алайҳиссалом ўзларининг ҳадиси шарифларидан бирида шундай деганлар:\nمَنْ أَطَاعَنِي فَقَدْ أَطَاعَ الله ، وَمَنْ عَصَانِي فَقَدْ عَصَى الله ، وَمَنْ يُطِعِ الأَمِيرَ فَقَدْ أَطَاعَنِي،\nوَمَنْ يَعْصِ الأَمِيرَ فَقَدْ عَصَانِي\n(رَوَاهُ الإِمَامُ الْبُخَارِيُّ وَالإِمَامُ أَحْمَدُ عَنْ أَبِي هُرَيْرَةَ رضي الله عنه)\nяъни “ким менга итоат этса, Аллоҳга итоат этибди. Ким менга осий бўлса, Аллоҳга осий бўлибди. Ким амирга итоат этса, менга итоат этибди. Ким амирга осий бўлса, менга осий бўлибди” (Имом Бухорий ва Имом Аҳмад ривоятлари).\nАнас ибн Молик разияллоҳу анҳудан ривоят қилинган бошқа ҳадисда Пайғамбаримиз саллаллоҳу алайҳи васаллам:\n" اسْمَعُوا وَأَطِيعُوا وَإِنْ اُسْتُعْمِلَ عَلَيْكُمْ عَبْدٌ حَبَشِيٌّ كَأَنَّ رَأْسَهُ زَبِيبَةٌ"\n(رَوَاهُ الإِمَامُ الْبُخَارِيُّ وَالإِمَامُ أَحْمَدُ)\nяъни: “қулоқ солинглар ва бўйсунинглар! Гарчи сизларга боши майиздек ҳабаший бошлиқ этиб тайинланган бўлса ҳам”, – деганлар (Имом Бухорий ривоятлари).\nМуҳтарам жамоат! Раҳбарга қарши исён – аслида хаворижларнинг тутган йўлидир. Хаворижлар хатто улуғ саҳобий ҳазрати Али разияллоҳу анҳунинг раҳбарлигини тан олмай, у кишига қарши чиқиб, Ислом тарихида биринчи исёнга асос солган тоифа бўлган. Афсуслар бўлсинки, ҳазрати Алидек улуғ зотнинг раҳбарлигига қарши чиққан ушбу тоифанинг издошлари хозиргача мавжуд.\nИбн Аббос разияллоҳу анҳудан ривоят қилинган ҳадиси шарифда Набий саллаллоҳу алайҳи васаллам шундай деганлар:\n" مَنْ كَرِهَ مِنْ أَمِيرِهِ شَيْئًا فلْيَصْبِرْ؛ فَإِنَّهُ مَنْ خَرَجَ مِنَ السُّلْطَانِ شِبْرًا مَاتَ مِيتَةً جَاهِلِيَّةً "\n(رَوَاهُ الإِمَامُ الْبُخَارِيُّ)\nяъни: “Кимки амирнинг бирор нарсасини номаъқул кўрса, унга сабр қилсин. Чунки, ким подшоҳнинг итоатидан бир қарич бўлса-да ташқари чиқса, шубҳасиз, жоҳилиятда ўлади” (Имом Бухорий ривоятлари).\nАллома Ибн Ҳажар Асқалоний раҳимаҳуллоҳ бу ҳадисни шарҳида шундай дейдилар:\nفِي الْحَدِيثِ حُجَّةٌ فِي تَرْكِ الْخُرُوجِ عَلَى السُّلْطَانِ وَلَوْ جَارَ وَقَدْ أَجْمَعَ الْفُقَهَاءُ عَلَى وُجُوبِ طَاعَةِ السُّلْطَانِ الْمُتَغَلِّبِ وَالْجِهَادِ مَعَهُ ، وَأَنَّ طَاعَتَهُ خَيْرٌ مِنْ الْخُرُوجِ عَلَيْهِ لِمَا فِي ذَلِكَ مِنْ حَقْنِ الدِّمَاءِ وَتَسْكِينِ الدَّهْمَاءِ\nяъни: “Бу ҳадисда султон агарчи золим бўлса ҳам, унга қарши чиқилмаслигига ҳужжат бор. Фуқаҳолар ҳукумат раҳбари бўлиб турган султонга итоат қилиш ва унинг ёнида туриб душманга қарши жанг қилиш вожиблигига бир овоздан ижмоъ қилганлар. Шунингдек, султонга итоат қилиш, унга қарши исён кўтаришдан яхшироқдир. Чунки султонга итоат билан кераксиз ғам-ташвишларга барҳам берилади ва қон тўкилишининг олди олинади” (“Фатҳул-Борий шарҳи саҳиҳил-Бухорий” 13-жуз, 9-бет).\nҲижрий II асрда яшаб ўтган руҳий тарбиянинг етук машойихларидан бири бўлган – “Обидул Ҳарамайн” (“Масжидул Ҳаром” ва “Масжидун Набавий”нинг обиди) деган лақабга эга бўлган зот – Фузайл ибн Иёз раҳимаҳуллоҳ айтадилар: "Агар менга биргина ижобат бўладиган дуо берилса, уни албатта раҳбарнинг ҳаққига қилган бўлардим. Зотан, агар ўша дуони ўзимнинг ҳақимда қиладиган бўлсам, унинг натижаси ўзимдан нарига ўтмайди, аммо раҳбарнинг ҳаққига қилсам, эл-юртга фойда келтиради".\nМашҳур тобеинлардан бири Абу Муслим ал-Ховланий раҳимаҳуллоҳ шундай дейдилар:\nإنه مُؤمَّرٌ عَلَيْكَ مِثْلُكَ، فَإِن اهْتَدَى فَاحْمَد اللهَ، وَإنْ عَمِلَ بِغَيْرِ ذَلِكَ؛ فَادْعُ لَهُ بِالْهُدَى، وَلاَ تُخَالِفْهُ فَتَضِلّ.\nяъни: “Сизнинг устингизга Аллоҳ томонидан худди сиз каби бир инсон бошлиқ қилиб қўйилган. Агар у тўғри йўлда бўлса, Аллоҳга ҳамд айтинг! Агар бундай бўлмаса, уни Аллоҳ тўғри йўлга солишини сўраб, унинг ҳаққига дуо қилинг! Унга қарши чиқманг! Акс ҳолда – адашасиз”.\nҲижрий IV аср бошларида яшаб ўтган зоҳид ва обид зотлардан яна бирлари Аллома Абу Муҳаммад Барбаҳорий раҳимаҳуллоҳ айтадилар:\nإِذَا رَأَيْتَ الرَّجُلَ يَدْعُوا عَلَى السُّلْطَانِ\nفَاعْلَمْ أَنَّهُ صَاحِبُ هَوَى\nوَإِذَا رَأَيْتَ الرَّجُلَ يَدْعُو لِلسُّلْطَانِ بِالصَّلاَحِ\nفَاعْلَمْ أَنَّهُ صَاحِبُ سُنَّةٍ\nяъни: “Подишоҳга дуойибад қилаётган кишини кўрсангиз, билингки, у нафси-ҳавосига эргашувчи кишидир. Подшоҳнинг салоҳиятини сўраб, уни дуойи хайр қилаётган кишини кўрсангиз, билингки, у суннатга эргашувчи кишидир”.\nМуҳтарам жамоат! Бугунги кунда Ватанимиз ўз эркига эга бўлиб, тараққиёт сари жадал одимлаб борар экан, шуни унутмайликки, атрофда халқимиз тинчлиги ва равнақига раҳна соладиган ғаразли кучларнинг ҳам ҳаловати йўқолиб бормоқда. Натижада парокандалик чиқариш ниятида турли-туман фитна иддаоларни тарқатиш билан аҳоли орасида беқарорлик ва ишончсизлик кайфиятини ёйишга ҳаракат қилмоқдалар. Давлат раҳбари ва ҳукуматга итоатда бўлишни “ғайри исломий” деб тушунувчи ўша кимсалар ўзларини гўёки адолатпарвар, исломга тўлиқ амал қилувчи комил мусулмон қилиб кўрсатишади. Аслида, воқеълик уларнинг шариатимизда айни ушбу мавзу билан боғлиқ аҳкомларни мутлақо билмаслиги, бунинг оқибатида уларнинг тутган йўли фақат вайронкорликка, мусулмонларнинг зарарига хизмат қилаётганидан далолат бермоқда.\nМуҳтарам жамоат! Мавъизамизнинг фиқҳий масалалар қисмида ҳанафий мазҳаби бўйича бомдоднинг фарзига етиб келган киши суннатни ўқиш тартибини баён қиламиз.\nБомдоднинг икки ракат суннатини ўқимаган одам имомни фарз намозида топса, қарайди: агар суннатни ўқиса, ҳеч бўлмаганда фарзнинг бир ракаатига улгурадиган бўлса, суннатни ўқиб, сўнгра имомга иқтидо қилади. Мана шунда ҳам суннат, ҳам жамоатнинг фазилатига эришади. Чунки Пайғамбаримиз саллаллоҳу алайҳи васаллам шундай деганлар:\n"مَنْ أَدْرَكَ رَكْعَةً مِنَ الْصَلاَةِ فَقَدْ أَدْرَكَ الْصَلاَةَ"\n(رواه الإمام مسلم والإمام ابن ماجة عن أبي هريرة رضي الله عنه)\nяъни: “Ким намоздан бир ракатни топса, ҳақиқатан ўша намозни топибти” (Имом Муслим ва Имом Ибн Можа ривоятлари)”.\nБундай ҳолатда суннатни фарз ўқилаётган сафда ўқимайди. Чунки уламолар бундан қайтарганлар, макруҳ бўлади. Балки, имкон бўлса, бошқа хонада ёки сафдан узоқроқ жойда ўқиб, тезлик билан жамоатга қўшилади. Агар суннатни ўқиса, фарзнинг бир ракатига ҳам улгурмайдиган бўлса, суннатни ўқимасдан, фарз ўқиш учун жамоатга эргашади. Чунки жамоатга эргашишнинг савоби суннатни ўқиш савобидан кўпроқдир. Жамоатни фазилати ҳақида Пайғамбаримиз саллаллоҳу алайҳи васаллам шундай деганлар:\n"صَلاَةُ الْجَمَاعَةِ تَفْضُلُ صَلاَةَ الْفَذِّ بِسَبْعٍ وَعِشْرِيْنَ دَرَجَةً"\n(رواه الإمام البخاري والإمام مسلم عن عبد الله بن عمر رضي الله عنه)\nяъни: “Жамоат билан ўқилган намоз ёлғиз ўқилган намоздан йигирма етти даража афзалдир” (Имом Бухорий ва Имом Муслим ривоятлари).\nШуни ҳам унутмаслик керакки, бомдоднинг фарзига қўшилгани сабабли ўқилмай қолган бомдоднинг суннатини фарздан кейин ўқилмайди. Балки суннат бундай кишидан соқит бўлади. Чунки бомдодни суннати фақат бир ўринда қазо қилинади. У ҳам бўлса, бомдоднинг суннати фарзи билан бирга қазо бўлиб, бугунги бомдод намозининг қазосини завол вақтигача ўқийдиган киши суннатини ҳам бирга қазо қилиб ўқийди, заволдан кейинга қолса, фақат фарзи ўқилади (“Фатҳу бабил иноя” ва “Ҳидоя” китоблари).\nАллоҳ таоло қилаётган ибодатларимизни даргоҳида мақбул айласин! Юртимизни турли фитна ва офатлардан паноҳида асрасин! Шариатимиз кўрсатмаларини мукаммал ўрганиб, унга амал қилиб боришимизга муваффақ этсин! Омин!\nМуҳтарам имом-домла! Келгуси жума маърузаси “ҲАЛОЛ КАСБ – БАРАКА КАЛИТИ” мавзусида бўлади.\nТўлиқ тақвим »\nТАСАВВУФ » Маърифий ислом »\nНИКОҲ – МУҚАДДАС РИШТА\nЖАННАТ – ОНАЛАР ОЁҒИ ОСТИДА\nНАМОЗ – МЎМИННИНГ МЕЪРОЖИ\nБарчасини кўриш »\nЮртимиз зиёратгоҳлари ва муқаддас қадамжолар\nҲАЗРАТ ХОЖА БАҲОУДДИН НАҚШБАНД\nСАЙЙИД АМИР КУЛОЛ ҚУДДИСУ СИРРУҲУ\n“Хожа Муҳаммад Бобойи Самосий” хазратлари тарихлари\nХожа Али Ромитаний қуддису сирриҳу тарихи\nХожа Маҳмуд Анжир Фағнавий қуддису сирриҳу\nЎзбекистон мусулмонлари идораси Бухоро вилояти вакиллиги 2016 - 2020


Америкалик қиз касал оққушни қутқариш учун туғилган кунини нишонлашдан воз кечди » Ўзбекистон янгиликлари – Zamin.uz\n, 19 2021, 19:31\n30 ноя, 10:01 1 096 Дунё\nWild Bird хайрия фондининг собиқ менежери Эриэл Кордова-Рохас ўзининг 30 ёшини Jamaika Bay Wildlife қўриқхонасида нишонлашга қарор қилди. У ранг-баранг табиат ва қушларни томоша қилишдан завқланишни режалаштирган эди, аммо Эриэл тасодифан касал оққушга дуч келганидан сўнг барчаси ўзгарди. Аёл қушни бу ҳолда ташлаб кетолмади. Уни текширувдан ўтказишга қарор қилди ва қуш у тахмин қилганидек оёқда туролмайдиган бўлиб чиқди.\nЭриэл ўйлаб ҳам ўтирмасдан 8 килограммли оққушни қўлига олди. Унга ёрдам бериши учун эса шу оғирлик билан 2 километр босиб ўтиши керак эди. Эриэл автотураргоҳга етиб борганида бегона ҳайдовчи уни энг яқин метро станциясига олиб боришга рози бўлди.\nБир неча соатдан сўнг Эриэл оққуш билан шифокорга етиб борди. Унга инфекция ва заҳарланиш ташхиси қўйилди. Ветеринарнинг сўзларига кўра, Эриэл вақтида қушни олиб келмаганида, у вафот этиши ҳам мумкин эди.\nОққушга Бей деб исм берилди ва у ҳозирда ўзини яхши ҳис қилмоқда. Даволаниш курси ва карантиндан сўнг оққуш умумий ҳовузга қўйиб юборилади, у аллақачон ўзига дўстлар топиб улгурган.\n«Мен оққушни шифохонага олиб келганимда у ўрнидан туролмасди. У жуда заиф ва озғин эди», − эслайди қиз. – Энди эса у думини силкитиб, аҳволи яхши эканлигини кўрсатмоқда».\nЭриэл туғилган кунини шу тарзда нишонлашни режалаштирмаган эди. Лекин у қилган ишидан хурсанд. Ҳайвонларга ёрдам бериш унинг ҳаётида азалдан бўлган. Бейнинг тасодифан топиб олиниши эса у учун кутилмаган совға бўлди.\nЙигит вафот этган отасининг ёнида уйланишга қарор қилди 19 июл, 17:55\nОна чақалоғининг ўлимидан сўнг ўнлаб литр кўкрак сутини эҳсон қилди 04 окт, 22:42\nЧимкентда 13 яшар ўсмир олов ичида қолган уйдан 2 болани олиб чиқди 18 фев, 14:46\nТрамп ўз туғилган кунида ишламасликка қарор қилди 14 июн, 10:04\nКелин тўйига етиб бориш учун автобусни ўзи бошқарди (видео) 05 июн, 11:53\nАмерикалик фуқаро ўз уйини мушукхонага айлантирди 08 фев, 08:30


Дунё бўйича ҳар йили 1 триллион ақш доллари миқдорида пора бериш ва олиш жиноятлари содир этилади - NamanganToday.uz\nДунё бўйича ҳар йили 1 триллион ақш доллари миқдорида пора бериш ва олиш жиноятлари содир этилади\nDec 9, 2021 - 08:18 Updated: Dec 9, 2021 - 08:41\nКоррупция. У - мамлакатни таназзулга юз тутишга мажбур этадиган жиноят. Коррупция илдиз отган жамиятда Ватан ва халқ манфаатларига, демократия ва ҳуқуқ устуворлиги асосларига путур етади, инсон ҳуқуқлари бузилиши рўй беради.\nКоррупция қайси соҳада содир этилмасин, у ўша соҳанинг тараққиётига тўсиқ бўлиб, ич-ичидан емиради. Билимсизлик, ўзибўларчилик, лоқайдлик каби иллатлар унинг воситасида пайдо бўлади. Айнан шу сабабдан Президентимиз: “Биз коррупциянинг оқибатлари билан курашишдан унинг барвақт олдини олишга ўтишимиз керак”, деган эдилар.\nМаълумот ўрнида айтиб ўтиш ўринлики, БМТ маълумотларига кўра, дунё бўйича ҳар йили 1 триллион АҚШ доллари миқдорида пора бериш ва олиш жиноятлари содир этилади. Дунё мамлакатлари иқтисодиёти ҳар йили коррупция туфайли 2,6 триллион АҚШ долларидан ортиқ зарар кўради. Бу эса жаҳон ялпи ички маҳсулотининг 5 фоизини ташкил этади.\nМамлакатимизда ҳам коррупцияга қарши курашиш соҳасида муҳим ташкилий-ҳуқуқий ислоҳотлар амалга оширилмоқда. Сўнгги йилларда давлат ва жамият ҳаётининг барча соҳаларида коррупция омилларини келтириб чиқараётган тизимли муаммоларни бартараф этишга қаратилган қатор қонун ҳамда Президент ва ҳукумат қарорлари қабул қилинди.\nНаманган давлат университети «Пресс клуби» томонидан ташкил этилган, «Коррупция – тараққиёт йўлидаги энг хатарли таҳдид» мавзусидаги давра суҳбатида коррупция ва унинг оқибатлари, унга қарши кураш омиллари, бу борада фуқаролар олдида турган бурч ва масъулият, коррупция жинояти учун қонунчиликда белгиланган чоралар ҳақда сўз борди.\nДавра суҳбатида жиноят ишлари бўйича Наманган вилоят судининг судьяси Давлатмирза Комилов, вилоят прокуратураси бўлим катта прокурори Қаҳрамон Тўлашев, жиноят ишлари бўйича Наманган шаҳар судининг раиси Бахтиёр Таваккаловлар бугунги кунда жамиятдаги коррупция жинояти билан боғлиқ ҳолатларнинг салбий оқибатлари ҳақида фикр билдирдилар.\nДарҳақиқат, коррупцияга қарши курашиш барчадан ҳамжиҳатлик ва ҳушёрликни, адолат тарафида бўлишни, энг муҳими, ҳалолликни талаб этади. Бундан бир йил муқаддам давлатимиз раҳбари жамиятнинг ҳар бир аъзоси, масъул шахсларни “ҳалоллик вакцинаси” билан эмланиши зарурлигини алоҳида таъкидлаб ўтган эдилар. Ўтган вақт ичида юртдошларимизда маълум маънода коррупциянинг аянчли оқибатлари хусусида тасаввур ва тушунча пайдо бўлгани ҳеч кимга сир эмас. Улар коррупцияга қарши курашиш нафақат фуқаролик, балки инсонийлик бурчи эканини англаб етмоқдалар.\nТаъкидлаб ўтиш жоизки, айни кунларда – Ўзбекистон Республикаси Конституцияси қабул қилинганлигининг 29 йиллиги арафасида юртимизда инсон ҳуқуқлари ҳимояси ва муҳофазасига оид кўплаб тадбирлар бўлиб ўтмоқда. Бошқача айтганда, “Конституция – бу ҳуқуқ демакдир!” деган сўзлар ҳаётимизда ўз тасдиғини топмоқда. Мамлакатимиз бўйлаб шу кунларда давом этаётган “Зўравонликка қарши биргаликда курашамиз!” 16 кунлиги фикримизга далил бўла олади. Бу ҳали ҳамон жамиятда юз бераётган зўравонлик ҳолатларига барҳам беришда муҳим роль ўйнаши, шубҳасиз.\nНаманган давлат университети маънавий-маърифий ва ёшлар масалалари бўйича проректори Наримон Деҳқанов сўзга чиқиб, спикерлар томонидан билдирилган фикр-мулоҳазалар хусусида, шунингдек, бу борада олийгоҳда амалга оширилаётган ишлар давомийлиги тўғрисида тўхталиб ўтди.\nДавра суҳбатида талаба-ёшлар мутахассислардан мавзу доирасида ўзларини қизиқтирган саволларга жавоб олдилар.\nХулоса қилиб айтганда, коррупцияга қарши кураш олиб бориш фақат давлат органларининг вазифаси эмас. Балки коррупцияга муросасиз бўлиш ўзини шу юрт фарзандиман, деб билган ҳар бир инсоннинг бурчи ва фуқаролик вазифасидир. Ана шундагина биз кўзланган мақсадга эришишимиз, фаровон ва обод ҳаёт қуришимиз мумкин бўлади.\nҚомусимиз – беназир ҳуқуқий қадрият\nНаманган давлат университетининг 174 нафар иқтидорли талабасига 517 минг сўмдан...\nMay 5, 2021 187\nOct 5, 2021 22


«Ўзбекнефтгаз» АЖ бошқаруви раиси ва ишчи гуруҳ Газли нефт ва газ қазиб чиқариш бошқармасида бўлди (фото)\nЎзбекистон Республикаси Президенти Шавкат Мирзиёев томонидан белгиланган нефть-газ саноатининг молиявий барқарорлигини оширишнинг биринчи навбатдаги чора-тадбирлари тўғрисидаги вазифалар ижросини таъминлаш мақсадида, «Ўзбекнефтгаз» АЖ Бошқаруви раиси Меҳриддин Абдуллаев ва Ишчи гуруҳ аъзолари Бухоро вилоятининг Газли шаҳрида жойлашган Газли нефт ва газ қазиб чиқариш бошқармасида бўлишди.\nБошқарув раиси ва Ишчи гуруҳ аъзолари ишчи-ходимларнинг соғлиги, яшаши, ишлаши учун яратилган шароит, суюлтирилган газ ишлаб чиқариш заводининг қурилиш ишлари ҳамда нефт ва газ қазиб олиш ҳажмини ошириш учун бажарилаётган ишлар билан яқиндан танишди.\nБошқармага қарашли «Учқир» комплексида қурилаётган халқаро давлат стандартлари талаб даражасидаги Марказий кимё лаборатория биноси ва «Учқир» газни олтингугуртдан тозалаш комплексидаги қурилиш ишлари ўрганилди.\nЙиллик 1,5 млрд куб метр табиий газни олтингугурт бирикмаларидан тозалаш қувватига эга бўлган 6-технологик тармоқ ишчилари билан суҳбат ўтказилиб, қурилиш-монтаж жараёнида қилиниши керак бўлган зарур чоралар бўйича тавсиялар берилди.\nМажмуада олиб борилаётган ишлар доирасида «Учқир» сиқув компрессор станцияси ҳам ишга туширилади. Ушбу станциянинг ишга туширилиши натижасида жорий йилининг ўзида конлардан қазиб олинаётган табиий газ ҳажмларини бир маромда ушлаб туриш ва кунлик 2,0 млн куб метрга кўпайтиришга эришилади.\nБошқарув раиси ва ишчи гуруҳ аъзолари шу куннинг ўзида «Учқир» конидаги 50-сонли қудуқда олиб борилаётган таъмирлаш ишлари ва ишчи-ходимларнинг шароити, муаммоли масалалар ҳамда эпидемияга қарши курашиш ишлари билан ҳам яқиндан танишишди.\n«Ўзбекнефтгаз» АЖ фаолиятини интернетда қуйидаги манбалар орқали кузатиб боришингиз мумкин:\nРасмий сайт: www.ung.uz\n«600дан ортиқ нопрофиль активларимиз бор эди» — «Ўзбекнефтгаз» раиси ўринбосари


Темир Сариев: "Ҳалол ишлаш мумкинлигини кўрсатаман"\n21:39 / 12.09.2017\nҚирғизистон президентлигига номзод Темир Сариев сайловчилар билан учрашишда давом этмоқда. Бугун у Чуй вилоятидаги бир неча шаҳар ва қишлоқлар аҳолиси томонидан қўллаб-қувватланди. Маҳаллий аҳолининг фикрича, Сариев муносиб президент бўла олади. Одамларнинг ишонч билдиришича, Сариев аввалгидек оддий одамларнинг манфаатларини ҳимоя қилади.\nОдамлар сиёсатчиларнинг ёлғон ваъдаларига ишонмай қўйишган, шу боис улар ўзгаришларни исташмоқда, деб ёзади 24kg нашри.\n"Биз ҳукумат босимидан қўрқмаймиз ва сайловлардаги овозларимизни сотмаймиз. Мамлакатимиз муносиб етакчига эга бўлиши учун биз адолатли ва ҳаққоний сайловлар тарафдоримиз. Темир Сариев — бизнинг президентимиз!", - дея қарши олди Сариевни Кант шаҳри аҳолиси.\nЎз навбатида, Темир Сариев мамлакатда қатъий ва адолатли тартиб ўрнатишни ният қилган.\n"Мен доим ҳалол ишлаганман ва талабчан бўлганман, ҳеч қачон ўзимни аямаганман, кун-у тун ишлаганман ва бундан-да кўп ишлайман.\nМенинг дастуримда биз пенсиянинг асосий қисми 5 минг сомдан кам бўлиши керак эмаслигига доир пунктни қўшдик. Бунга икки йил давомида эришиш мумкин. Мен бунинг имкони бор эканини кўрсатаман.\nМен ҳалол ишлаш мумкинлиги ва қисқа муддатда мамлакатни кўтариш мумкинлигини намойиш қиламан. Мамлакатни кўтариш учун иродам ва жасоратим етади", - деди Темир Сариев.


Бугун Британия Бош вазири Тони Блэр ва Испания Бош вазири Хозе Мариа Азнар Ироқ борасида музокаралар ўтказмоқдалар.\n25 феврал 2021, Тошкент вақти: 04:24\nМаълумки бу икки давлат Қўшма Штатларни Ироқ урушида қўллаб-қувватлади.\nКеча Берлинда Блэр, Ироқ урушига қарши бўлганлар Франция президенти Жак Ширак ва Германия Канцлери Герхард Шрëдер ўртасида учрашув бўлиб ўтди. Улар ҳокимиятни ироқликларга топшириш ва БМТга бу мамлакатда катта рол берилиши кераклиги масалаларида бир хил қарашда эканликларини маълум қилдилар. Аммо Ширак ва Шрëдер ушбу ишлар нақадар тез амалга оширилиши борасида Блэр билан келиша олмадилар.


Марказий Осиё ва Чеченистондан келганлар Европада террористик тармоқларни яратдилар - БМТ\n01:40 28 Октябр 2020\n15:38 27.08.2020 Ҳавола олиш\nБМТ Бош котиби ўринбосарининг маърузасида турли мамлакатларда экстремистик гуруҳларнинг бузғунчи фаолиятига мисоллар келтирилган.\nТОШКЕНТ, 27 авг - Sputnik. Келиб чиқиши Марказий Осиё ва Чеченистондан бўлганлар Европада террористик тармоқларни яратдилар. Бу ҳақда БМТ Бош котибининг ўринбосари, Терроризмга қарши кураш бошқармасининг раҳбари Владимир Воронков БМТ Хавфсизлик Кенгаши аъзоларига тақдим этган ҳисоботида маълум қилди.\nУнинг сўзларига кўра Европа мамлакатларида Марказий Осиё ва Чеченистондан келганларни бирлаштирувчи террористик тармоқлар шаклланмоқда. Ҳужумлар уюштириш ва мигрантлар орасида ёллаш учун гуруҳ тузиш кўрсатмаси берилган бир гуруҳ Тожикистон фуқароларнинг ҳибсга олиниши бунга мисолдир. Бошқа бир давлатда терроризмни молиялаштиришга алоқадорликда гумон қилинаётган бир гуруҳ этник ўзбеклар аниқланди.\n"Европада асосий хавф интернетда "Ислом давлати"* ғояларини тарғиб қилиш орқали аҳолининг радикаллашувидадир", - дейилади маърузада.\nВоронков аксарият ҳукуматлар эътибори коронавирусга қарши курашга қаратилган бир пайтда террорчилар пандемия келтириб чиқарган ноаниқликлардан тактик устунлик сифатида фойдаланиши ва жиддий зарба беришини истисно қилмади.\n* Ўзбекистон, Россия ва бошқа мамлакатларда тақиқланган террористик ташкилот


3. Ўзбекистоннинг жанубий минтақаларига хос жуда кам учрайдиган тур.\nБўйи 10 см га етадиган кўп йиллик пиёзли ўсимлик. Пояси япасқи. Барглари 4–8 та, туксиз, қалами. Гуллари 8–10 мм узунликдаги гулбандда жойлашган. Гулқўрғонининг ташқи баргчалари чўзиқ. Кўсакчаси очилмайди. Уруғи деярли юмалоқ. Март ойида гуллаб, меваси апрелда етилади.\nҚашқадарё вилояти: Ҳисор тизмасида Китоб, Шаҳрисабз шаҳарлари атрофларида, Оқсув дарёси ҳавзасида ҳамда Зарафшон тизмасининг ғарбий қисмида тарқалган. Шарқий Кавказортида ва шимолий Эронда ҳам тарқалган.\nТоғ олди ёнбағирларидаги соз тупроқларда ўсади.\nТабиатда бу ўсимлик тарқалган ерларнинг қишлоқ ҳўжалиги учун ўзлаштирилиши ва чорва молларининг боқилиши туфайли камайиб бормоқда.\nЎзР ФА Ботаника боғида синаб кўрилмоқда.\nКитоб давлат қўриқхонасида муҳофаза қилинади. Табиатдаги тўплари устидан қатъий назорат ўрнатиш ва маданий ҳолда экиб ўрганиш лозим.


ҚАЛБИМ ҚАДРДОНИ, ЖОНИМ МАЛҲАМИ — Марғилон ҳақиқати\nҚАЛБИМ ҚАДРДОНИ, ЖОНИМ МАЛҲАМИ\nҚУЁШ КЎЧАР БАҒРИМГА\nАссалом, эй бағри қуёшдан-да ҳароратли, қадр-қиммати азим, пурвиқор тоғлардан-да сарбаланд, тугали йўқ осмонлардан-да юксак, 27 ёшни қаршилаётган Ота Маконим! Кўксига ифтихор байроғини қадаб, қаршингга ошиқаётган фарзандинг – бахтиёр она шукронасини қабул эт.\nВатан! Номингни тилга олсам юрагимга қуёш кўчади, тилимдан қўшиқ учади. Икки қўлим бургутникидан-да кучлироқ қанотларга айланиб самоларни қучади. Оҳ онамдек мўътабар Ватаним сен бизга нафақат жон балки, адоқсиз куч-қудрат ҳам ато этасан!\nНе тонгки, сенинг янги узилган қайноқ нондек бағрингда ҳатто қуёш ҳам ҳалимлик билан юмшоқ нур сочади. Унинг заррин нурлари аввал ипакдек майин, маликалардан-да малоҳатли юзларингни силайди, сўнгра яшил дов-дарахтлар ила беркинмачоқ ўйнаб, тўлиб-тошиб, қўшиқ куйлаб оқаётган зилол сувларингда сувратланиб олтиндек ялтирайди.\nОта маконим! Не бахтки, бу кун ҳам бағрингда туриб, бағрингни соғинаяпман.\nМўъжазгина тупроғингни кафтимга олсам, жамолингдан кўзим қамашади. Рўйи заминингда борлиқ кулаяпти. Икки юзи лолақизғалдоғдек қип-қизариб, алвон тусга кирган олмалар, шафтолию, ўрик, гилос, оличазорлар меваларини кўтара олмай бошларини мажнунтолдек эгиб олган. Хушбўй ифори димоғингизни ёргувчи шакарпалак қовун — тарвузлар тоти новвотни-да ортда қолдиргуси. Боғларимизда тўкин-сочинлик, жаннат таровати, ОБОДЛИК НАШИДАСИ..\nМуаззам далаларингда шаббода қанотида рақс тушиб, олтин денгиздек чайқалаётган ҳар бошоғи тўлиқ, донлари нўхатдек бўлиқ буғдойзор ястаниб ётибди.\nЧаман, оппоқ пахтазорлар оқкўл устига макон қурган парвозга шай минглаб оққушлардек ажиб чирой оғушида. Ҳосили қучоғига сиғмаётган буғдойзор, пахтазорлар кўнглимизда умид, эртанги кунга ишонч чироғини ловуллатиб, элимизни ободлик ва фаровонлик манзилларига чорлайди.\nЭй қадри улуғвор, қиймати қиёссиз Ота Маконим! Қадринг улуғворлиги, жозибаси шунда-ки, сенинг оташ бағринг дунёни ҳайратларга солган, шарқ оламининг буюк дахолари Ал Хоразмий, Аҳмад Фарғоний, Абу Али Ибн Сино, Абу Райҳон Беруний, Маҳмуд Қошғарий, Юсуф Хос Хожиб,Аҳмад Югнакий, Абу Наср Фаробий, Маҳмуд Замахшарий, Бурхониддин Марғиноний, Алишер Навоий, З. М. Бобур, Увайсий, Нодирабегим каби буюк зотларга бешик бўлган. Зотан яна минг йиллардан буён аждодларимиз, бобокалонларимизнинг табаррук хоки сенинг тупроғинг ичинда мужжасам. Кўксингга бош қўйсам, уларнинг сеҳрли меҳрини туяман. Бу кун уларнинг илоҳий севинч кўз ёшлари ОЗОДлик ва ОБОДликка юз тутган юртим узра ёмғир бўлиб ёғилаётир, чечак бўлиб очилаётир.\nДонишманд ота-боболаримиздан, зукко, оқила момоларимиздан мерос бўлиб қолган улкан бой маънавий хазина йўлимизни йўлчи юлдуздек ёритиб, камолот сари ундайди. Уларни кўз қорачиғидек асраб, авлодларга қолдирмоқ бахти онгу шууримизни эгаллайди. Замона беназир устозодаларининг муборак кўллари билан яратилган, осмон билан сирлашаётган қадим миноралар асрлар садосидан сабоқ бераётир.\nҲар бир шаҳару қишлоқларда олиб борилаётган ободончилик, бунёдкорлик ва яратувчанлик ишлари, пастқам, кўримсиз бинолар ўрнида қад кўтараётган муҳташам иншоатлар қалбимизни ифтихорга тўлдиради.\nЯқинда хорижлик бир сайёҳ аёлнинг бозор расталарини тўлдириб турган, марғилонлик моҳир нонвойлар ёпган қаймоқли ширмой нонни бир тишлаб, бошини сарак-сарак қилиб: “жудда чирайли, жудда ширин, онам, онамга олиб кетаман!”, — дея кўзларига тўтиёдек суртиб, сумкасига авайлаб солиб қўяётганини кўриб, кўзларимга ёш келди.\nИСТИҚЛОЛ – ҚИЁССИЗСАН, БЕҚИЁССАН, БЕБАҲОСАН\nОта маконим, минг шукр бугун бағринг бутун, бошинг адл, озодлик ва ҳурлик нашидасидан хушбахтсан. Истиқлол пойингга меҳрдан, эркдан поёндоз тўшамоқда. Қалбларимиз тўла ғурур ва ифтихор ила интиқ кутаётганимиз таваллуд айёминг, навқирон 27 ёшинг муборак бўлсин! Истиқлолим. Сен билаклари кучга тўлган, тоғни бир зарб билан талқон қила оладиган, дарёлар ўзанини буришга қодир, афсонавий куч-\nқудратга эга, пахлавон, енгилмас, норғул йигитга ўхшайсан. Зеро сен миллионлаб алп йигитлар томирларида жўшиб турган қайноқ қони, гуппиллаб ураётган ўтли юрагисан. Сен аждодларимиз орзу қилган, элим қалбида порлаб турган мангулик маёғисан.\nВатан, Озодлик,Эрк, Истиқлол. Сенга замон шоирлари қиёс, қиймат изладилар. Бироқ топаолмадилар. Сенинг қаршингда беҳисоб сўз лашкарлари-ю, тиғи қиличдан-да кескир қаламлар хам ожиздир. Билки, сен қиёссизсан, беқиёссан, бебаҳосан. Сенинг қадрингни тутқунликда, хорликда яшаган эл билур. Сен халқимизга энг ҳаётбахш қудрат – Озодлик туҳфа этдинг, ўз эрки билан яшаш ҳуқуқини бердинг. 27 йилки, заҳматкаш, эрксевар халқим озодлик, ҳурлик нашидасини сурмоқда. Қалби, вужуди Мустақил диёрга муҳаббат, бунёдкорлик, яратувчанлик ишқи билан ёнмоқда. Кундан-кунга яшнаб, тўлин ойдек чирой очиб бораётган шаҳар ва қишлоқлар жахон ахлини ҳайратга солаётир. Халқим ҳар жабҳада юксалиб, зафар қучмоқда.\nЗеро, Истиқлол Ватан қучоғида камол топгай, комиллик касб этиб боргай. Истиқлол Ватанга, Ватан эса Истиқлолга паноҳдир. Бу эгиз қудрат, қўшқанотларни бир-бирларидан ажратиб бўлмас.\nВатан … Ота макон … Она Юрт…Аждодлар ошиёни, Авлодлар камол топадиган муқаддас тупроқ…\nВатан… Сиртидан қаралса, оддийгина, тоғу тошлар, азим дарёлар, қора тупроқ, дов-дарахтлар каби моддиятлардан иборат бир борлиқ.Одамлар учун бошпана. Бироқ, аслида-чи!\nБарчага аён оддий бир ҳақиқат. Инсон зоти дунёга йиғлаб келади. Ёруғ оламни кўрганидан ҳайратданми, ҳасратданми зўр бериб, чинқираб-чинқираб йиғлайди. Она вужудидан ажралган гўдакнинг бир томчи киндик қони уни кўтариб турган заминга тўкилади ва тупроққа қоришади. Гўдак қони сингиган қоришиқ тупроқ унинг Ватанига айланади. Зеро шу аснода шу муқаддас, азиз тупроқ тафти инсон юрагидан тоабад жой олади.\nАЛЛОМАЛАР ОЛТИН БЕШИГИ\nШу боис унинг бағридан бир кун узоқроқда бўлсак, Зуҳрога ошиққан Тоҳирдек, онасига талпинган бола-ю, эркка интилган тутқундек Ватанга ошиқамиз. Дунёнинг энг гўзал, таърифига калому сўз ожиз улкан шаҳарлар ҳам буткул мафтункорлиги билан бизни тутиб тура олмайди. Шу эмасми Ватан тупроғи билан қоришик жонимизнинг безовталиги!\nАслида Ҳазрат Бобурмирзони буюкликка бошлаган туйғулар унга имкон бермаган, беадад юрт соғинчи эмасмиди! Унинг дард, айрилик, армон тўла ғазалларини ўқир эканман, шоир юрагига оловдек туташган беимкон соғинч менинг юрагимга ўтади. Ўз-ўзидан кўзларимдан ёш қуюлаверади. Шоҳона либосда, маҳзун қиёфада чорасиз ўтирган Бобурнинг сурати кўз олдимда гавдаланаверади.\nБеихтиёр уни Андижон боғларида от чоптириб юрган масрур ҳолатда тасаввур қилиб таскин топаман.\nХалқимизнинг ардоқли, суюк шоири Муҳаммад Юсуф она Ватанга бағишланган бир шеърида: “…уч кунда соғинсам нима қилайин”, -дея нидо қилади. Ўзга юртларда жисму жони ором топмай юртга қайтади. Зотан, шоирнинг соғинч тўла, кўнгилга яқин, ўлмас мисралари бежиз халқимиз қалби тўридан жой олган эмас. Зотан, ҳар бир юраги уриб турган кишининг қалбида Ватан туйғуси, Ватанга муҳаббати муаззам дарахтдек гуллаб ётибди. Шу боис элдошларим бу шеърни кўзларига суртиб ўқийди, такрор-такрор ўқийди, кўзларидан ёш сизиб ўқийди, кўшиқ қилиб хиргойи қилади. Бу шеър ҳамиша ҳар бир ўзбекистонликнинг қалбига туташган муҳаббат жаранги бўлиб садо бераверади.\nМаълумки, она, аёл зоти учун фарзандидан азизроқ нарса йўқ. Шу боис бўлса керак, она дилбанди учун ширин жонидан кечишга доимо тайёр.Жасоратли Тўмарис ёлғизгина ўғлини – авлодининг давомчисини ўз жонидан ортиқ кўрсада, фарзанд доғидек энг азобли қийноққа дучор бўлсада чидайди, зил-замбил юкни кўтаради. Ватан туйғуси оналик меҳру муҳаббатидан устунлик қилади. Қасос ўтида ёнган она душман лашкарларини ўз қонига ботиради, уларни янчиб ташлайди.\nОддий чўпон Широқ қалбидаги Ватанга муҳаббати туфайли саҳрода жонини тикади. Минглаб ёв аскарларига бир ўзи бас келади. У жисмоний оғриқни заррача ҳис килмай, ҳеч иккиланмасдан қулоғи ва бурнини кесади. Қулоғи ва бурни кесилган, юзларидан қон оқаётган кишини, кўз олдингизга келтиринг – а, қандай аянчли. Бироқ у нафақат юз-кўзи, балки бутун вужудини хатарга\nқўйиб, она юртини, муқаддас туп- роғини ёвларнинг манфур оёқлари остида топталишидан асраб қолади. Юртини ёвга беришдан ўлимни афзал билади. Мўъжизакор илоҳий қудрат соҳиби шайх Нажмиддин Кубронинг тириги тугул, ўлиги ҳам душманга қаршилик кўрсатади. Бир ҳамла билан ёв туғини қўлга киритган шайх Кубронинг қўлидан ўнлаб мўғул аскарлари ёпирилиб ҳам байроқларини ололмайдилар. Аламига чидай олмаган босқинчилар унинг метиндек бармоқларини бирма-бир кесиб, туғларини ажратиб оладилар.\nШеркелбат Жалолиддин Мангубердининг жасурлиги Чингизхон юрагига қўрқув солади. У узоқ йиллар давомида оромидан кечиб, паҳлавон Жалолиддин Мангубердини таъқиб қилиб яшашга мажбур бўлади. Жалолиддин жанг майдонида бўрондек пайдо бўлар, ёв аскарларини тутдек тўкиб ташлар, уларни даҳшатга соларди.\nАждодларимиз буюк Амир Темур, Муқанна, Широқ, Маҳмуд Таробий, Инолчиқ Баҳодир, Дукчи Эшон каби юрт учун жонини берган ватанпарварларнинг ўлмас жасорати, қахрамонлигининг ўзи бир китоб, авлодлар учун ибрат мактаби. Шунинг учун асрлар ўтса-да уларнинг табаррук номи ўчмайди, халқ орасида асло унутилмайди.\nМозийга назар ташласак, Ватанимиз ўтган минг йиллар давомида босқинчилар асорати остида қолганлигини, халқнинг бойликлари вайрон қилиниб таланганлигининг гувоҳи бўламиз. Аммо ота мерос, она мерос юртимизни энг ашаддий босқинчи ҳам туяга ортиб олиб кета олмади. Чунки бу муқаддас гўша бизнинг аждодларимиз макони, киндик қонимиз тўкилган қоришиқ тупроқ. У меники, сизники, барчамизники. Уни бировларга беришга, ёвлар оёғи остида топталишига йўл қўйишга ҳеч кимнинг ҳаққи йўқ.\nВАТАН – ЮРАКДАГИ ЖАВОҲИР\nМусаффо осмон остида осуда ҳаёт кечираётганимизга, бешикларда гўдакларимиз ҳотиржам ором олаётганлигига, тандирдан узилган иссиқ нонлар дастурхонимизни безаб турганига, шу жаннатмакон юртда туғилиб, тўйиб-тўйиб нафас олаётганлигимизга шукрона келтирайлик.\nВатан меҳри, Ўзлик каби муқаддас туйғуларни ҳис эта олмасликдан, беватанлигу ватанфурушликдан Яратганнинг ўзи асрасин! Одамизот учун энг ёмон жазо, энг ёмон кўргулик, энг ёмон қисмат беватанлигу, Ватанфурушликдир. Сен борсанки, кўрар кўзларим равшан, айтар сўзларим бийрон, қадду-қоматим шамшод, одимларим шиддатли. Чунки ортимда азим тоғлардан-да мустаҳкам таянганим, ишонганим, суянганим сен борсан Ватан. Сендан айро тушар кунни сўрамасман Худодан.\nЖилвакорим, юрагимнинг кошонаси,\nҚадр –орим ифтихорим Ватанжон,\nЎзбегимнинг ярақлаган пешонаси,\nСендан айро тушар бўлсам, чиқар жон!\nЗеро, Ватан юракдаги жавоҳирдир. У барча қалбларда тоабад жилоланиб турсин! Жон қадар азиз Ватанни Озод кўрмак улуғ бахт. Унинг қадрига етмоқ эса донишмандликдир.\nИстиқлолим! Аждодларимнинг, элдошларимнинг асрий орзуси ушалган муқаддас кун! Бунгача эҳ-ҳе нималар кечмади, бу қадим тупроқнинг азим шаҳарлар-ю латиф мавосида. Кўҳна Туронзамин асрлар давомида босқинчилар истилосидан беҳисоб жабр кўрди, хўрланди, бегуноҳ одамлар қони дарё-дарё бўлиб оқди. Босқинчилар зулмидан эллар йиғлади, гўдаклар чинқиради, оналар фарёд чекди, дарёлар тўлғонди, кўм-кўк водийлар чексиз саҳрога айланди, тупроқ титради, эл-улуснинг аччиқ-аччиқ кўз ёшлари тинмади. Ва ниҳоят, Юрт ва Дунё майдонида қарамлик ва озодлик курашининг якуний манзараси намоён бўлди. 1991 йилнинг 1 сентябрь тонгида Ватан тарихи олдида буюк бир ҳикмат, буюк бир ҳақиқат, буюк бир адолат тантана қилди. Бутун Ўзбекистон бўйлаб кун бўйи мустақилликнинг улуғвор садолари тинмади. Ўзбекистон Республикаси Давлат мустақиллиги тўғрисидаги хабар ҳаётимизни нурлантириб юборди.\nМарҳум Президентимиз И.А.Каримовнинг кўнгилларга жуда-жуда яқин, қисқа, қудратли сўзларидан юраклар ҳапқиради, кўзларда севинч ёшлари қалқди,гўдаклар жилмайди. Зеро, Истиқлол Ватаннинг буюк ва ёрқин келажак сари одимлаётган мазмундор йўли, изланиш- лари, енгажак машаққатлари ва бунёдкорлигидир. Саҳрони бўстонга айлантирувчи қўли гул, меҳнаткаш, танти, эрксевар ўзбек халқи ҳамиша бу йўлда йўлчи юлдуз бўлиб қолаверади .\nТарихан қисқа, мазмунан жуда бой мустақиллик йилларида улуғ бобомерос мамлакатимизда оламшумул ишлар амалга оширилди. Ғанимларнинг боши қуйи эгилди. Ватанимиз кундан-кунга гўзаллашиб, жамол очиб бораётир. Юртимизда миллий тикланиш, давлат барқарорлиги, улкан иқтисодий ва маънавий юксалиш ўз натижасини бераётир. Мамлакатда буюк жараён Истиқлол бунёдкорлиги шиддатли кечаётир.\nТоле бизга шундай саодатли кунлар ила, Ислом КАРИМОВ ҳамда Шавкат МИРЗИЁЕВдек собитқадам, фикрдор Йўлбошчилар ато этдики, уларнинг танлаган ойдин йўли мамлакатимиз шавкатини тобора ошираётир.\n… Жаҳон айвонида очликдан нобуд бўлаётган гўдаклар, ярим юзини ўқ ялаб ўтган, шоҳлари синган олмалар, осмонга потраб вахшат билан ўзини ураётган қушлар, заминнинг бағрини ўйиб вулқондек отилаётган портлагичлар, кўзларида кўрқув қотган одамлар… Бу нохуш манзаралар бизни ҳамиша огоҳ ва хушёр бўлиб яшашга ундайди. Надоматларким, зулмат маҳв этган у маконларда олмалар пишмайди, қушлар сайрамайди. Болалар кулмайди… Улар йиғлайдилар. Эрта хазон бўладилар. Тўфондек осмон юзини қоплаган қора- кўкиш тутун қуёш нурини тўсиб, эли кун ва тунни идрок эта олмайдилар…\nНУРАФШОН ЙЎЛ, САОДАТЛИ МАНЗИЛ\nБиз ўтмиши ҳам, келажаги ҳам буюк халқмиз. Ўтмишимизнинг буюклиги бутун дунёга машҳур. Келажагимизнинг буюклиги эса Президентимизнинг фикри ёди, ҳамиша эътиборида бўлган баркамол авлод қўлида. Мустақиллик масъулиятини ўз жисми жонида ардоқлаган элдошларим халқ билан бирга, одил юртбошимиз бошлаган қутлуғ ва нурафшон йўлда унга ҳамрохдирлар. Бу йўл Ватанимиз ҳудудларида қудратли иқтисодиёт, юксак маънавият ва кучли инсонпарвар сиёсат барпо этиш йўлидир. Истиқлол бунёдкорлиги жаҳон тарақкий этган давлатлари сафида Ватанимизнинг асл қаддини намойиш этаётир.\nИстиқлолим, сен буюксан, сен азизсан, сен муқаддассан, сен абадийсан.\nСен бизнинг ардоғимиз, кўзимиз қорасисан. Сен жон қадар ширинсан Истиқлол! Муборак 27 ёшинг қутлуғ бўлсин. Сенга боқийлик тилайман. Асрлардан асрларга камол топиб боравер.\nҚўлингни бер, ташна кўксимга босай,\nИстиқлолим интиқ жонимга мадор.\nМеҳринг туйиб, шодон кўзимни очай,\nАхир сен онамсан, меҳрибон бедор.\nЗеро, бу кун муқаддас Ватан тақдири, Мен, Сиз, Бизнинг қўлимизда. Бу порлоқ, муборак ва ойдин йўлда собитқадам бўлайлик!\nҲур бағрингда булбуллар сайроқ,\nҚалб бағрингга талпинар муштоқ,\nМангу дилбар баҳорларга боқ,\nГуллайвер, мустақил Чаманим!\nҚадрингни қалбимда қучоқлаб, қимматингни қиёсин топмай, ифтихордан оламга сиғмай, талпиняпман бағрингга муштоқ, озод юртим юраги уйғоқ, Сен буюксан манзили порлоқ!


Пайшанба, 25 Май 2017 20:57\nБугун «Ҳилол-нашр» нашриётида Ўзбекистон халқ ёзувчиси Тоҳир Малик қаламига мансуб икки китобнинг тақдимоти бўлиб ўтди. Тақдим қилинган биринчи китоб адибнинг барчага маълум ва машҳур «Шайтанат» романининг қайта нашри бўлса, иккинчи китоб – янги чоп қилинган «Дока рўмол қачон қурийди» китобидир.\nТақдимот маросимига ёзувчилар, ижодкорлар, дин ходимлари, имом-хатиблар, матбуот ва оммавий ахборот вакиллари ҳамда бошқа жуда кўп меҳмонлар ташриф буюришди. Марказий савдо мажмуаси китобхонларга лиқ тўлиб, одам сиғмай кетди. Ижодий учрашув ҳамда тақдимот маросими эса чинакам китоб байрамига айланиб кетди. Дарҳақиқат, севимли ёзувчимиз Тоҳир Маликнинг ҳар бир янги китоби китобхонлар учун, халқимиз учун ўзига хос байрамдир. Зеро, бу китоблар ҳақиқий ўзбекона лутф билан, халқчил, содда ва равон услубда, мумтоз адабиётимиз анъаналарига мос теран маъноларни ўз ичига олади, ҳам бадиий, ҳам тарбиявий аҳамияти юқори бўлади, жонли, самимий, аммо ўткир тилда ёзилади, уларни ўқиган китобхон аввало руҳий озуқа олади, маънавий дунёсини бойитади, илмини оширади, қалбида эзгуликка, покликка иштиёқ ортади. Адабиётнинг қайси йўналишида, қайси жанрида бўлмасин, Тоҳир Маликнинг ҳар бир асарида, хоҳ ўткир сюжетли детектив, хоҳ фантастик, хоҳ тарихий, хоҳ публицистик, хоҳ жиддий, хоҳ ҳажвий бўлсин, дину диёнатимизни, маънавиятимизни, миллийлигимизни ўргатувчи, ўзлигимизни англашга, миллий қадриятларимизни тиклашга чақирувчи ҳаққоний асар бўлади.\nШунинг учун бўлса керак, адибимизнинг ҳар бир янги китоби халққа тақдим қилинар экан, муаллифнинг ҳамкасабалари, сафдошлари, шогирдлари, мухлислари ва минг-минглаб ўқувчилар ушбу китоб байрамига жамланадилар.\nМеҳмонлар тўплангач, Ўзбекистон халқ ёзувчиси Тоҳир Малик, Ўзбекистонда хизмат кўрсатган маданият ходими ҳамда нашриётимиз бош муҳаррири Эркин Малик ҳамда адиб Аҳмад Муҳаммад Турсун давра тўридан жой олдилар. Эркин Малик тақдимоти маросимини очиқ деб эълон қилгач, муаллиф аввало адабиётнинг асосий вазифаси ҳақида, инсоннинг ҳаётида илм-маърифатнинг, китобнинг тутган ўрни ҳақида сўзладилар, сўнг бугун тақдим қилинаётган китобларнинг «Ҳилол-нашр» нашриётида босилиш жараёни ҳақида, «Шайтанат» романининг қайта нашри устида олиб борилган ишлар ҳақида ҳамда хусусан, янги чоп қилинган «Дока рўмол қачон қурийди» китобининг ёзилиш тарихи, сабаблари ҳамда ушбу китобда фойдаланилган манбалар ҳақида сўзлаб бердилар. Жонли, самимий суҳбат тарзида ўтган ушбу учрашув давомида кўплаб меҳмонлар сўзга чиқиб, тақдим этилаётган китоблар ҳақида ўз фикр-мулоҳазаларини билдирдилар, муаллифни ҳамда нашриётимизни ушбу янги асарлар билан табрикладилар. Учрашувнинг энг қизиқарли нуқтаси, одатдагидек, савол-жавоблар бўлди. Адибимиз учрашув иштирокчиларининг кўплаб саволларига жавоб бердилар, тақдимотдан сўнг эса китобхонларнинг илтимосига биноан китобларга дастхатлар қўйиб бердилар.\nЎзбекистон халқ ёзувчиси Тоҳир Малик билан бўлиб ўтган ижодий учрашув ҳақида видеолавҳани яқин кунларда порталимизда томоша қилишингиз мумкин.\nТақдимот маросимидан фотолавҳалар\nУшбу бўлимдаги бошқа мақолалар: « Дин ва илм омонатдир «Ислом тарихи» китобининг тақдимоти бўлиб ўтмоқда »


Қашқадарё вилоятининг Косон туманидаги қамоқхонада бўлиб ўтган маҳкама Муҳаммад Бекжонни қамоқхона ички тартибини бузишда айблаб, жазо муддатини беш йилга узайтириш ҳақида ҳукм чиқарган.\nБу ҳақда ўзбекистонлик мухолифат фаоли Дилором Исҳоқова маҳбус адвокатига таяниб маълум қилди.\n- Прокурор 4 ярим йил қўшиб берилишини сўраган эди. Суд унга беш йил тайинлади. Шуни ўзи бу ҳукм маҳкумни қамоқдан чиқармаслик учун, тепадан берилган буюртма асосида чиқарилганини кўрсатади, мени назаримда, дейди Дилором Исҳоқова.\nАйтилишича¸ Муҳаммад Бекжонга қарши уч маҳбус кўрсатма берган. Улар Муҳаммад Бекжонни ҳақоратли сўзлар айтиб, уриб-сўкканликда айблашган.\n- "Шунча йил биронта ички тартибни бузмасдан келиб мен чиқишимга бир ой қолганда қандай қилиб бирданига шунча тартиббузарликка йўл қўйишим мумкин, бу мантиққа тўғри келмайдику" деб айтган, - дейди Исҳоқова.\n- Яъни йиллар давомида давом этиб келаётган зулм. Каримов шу билан ўзбек халқини тақдирини ўйлайдиган инсонларнинг курашини тўхтатишга ва шундай зулм билан бизнинг иродамизни синдиришга ҳаракат қиляпти, - деди Солиҳ\n- Уни қамоқдан чиқаришларига тўла ишончда эдим. Ака-укалари ҳам бунга умид қилишаётган эди. Қамоқхона нозирлари уни укаси Жуманазарга чиқарамиз, эртага келинг¸ деб айтишган. Эртага борса¸ у одамлар йўқ. Кейин унга шу айбловлар қўйилгани ҳақда хабар топдик, дейди Нина Бекжон.\n- Мен эримнинг катта акаси Муҳаммад Солиҳ ўз мавқеини ўзгартиришини хоҳлар эдим. Сабаби¸ уни фаолияти мутлақо фойдасиз. Фақат зарар келтиради. Мен ўз ҳаётий тажрибамдан келиб чиқиб шу фикрга келдим, дейди Нина Бекжон.\n-Воз кечмайман. Қандай бўлса шундай давом эттираман. Бу мени йўлдан қайтараолмайди. Укамни тақдири бизнинг сииёсатдан қайтиш-қайтмаслигимизга боғлиқ эмас. Мен агар сиёсатдан воз кечдим десам ҳам уни тақдирида нима ёзилган бўлса шуни кўради. Яъни сиёсатдан қайтиш ҳақида гап ҳам бўлиши мумкин эмас, - деди Муҳаммад Солиҳ.


Хитойда 22 уйғур узоқ йилларга қамалди - BBC News O'zbek\nХитойда 22 уйғур узоқ йилларга қамалди\n11 Ноябр 2014\nХитойнинг давлат назоратидаги матбуоти хабар тарқатишича, Шинжонда 22 уйғур устидан ҳукм ўқилган.\nҚашғар маҳкамаси айбдор деб топганлар орасида имомлар ҳам борлиги хабар қилинмоқда.\nХитойнинг уйғурларни айблаб эълон қиладиган маҳкама ва ҳукмлар халқаро ҳамжамият томонидан танқид қилинади, бу маҳкамаларда ҳатто ўлим жазосига ҳукм қилинган инсонларнинг чиндан-да айбдор экани исботлангани савол остига олинади.\nХитойнинг Синхуа ахборот агентлиги хабарига кўра, 22 уйғур ноқонуний диний фаолият билан шуғулланишда айбланганлар.\nКашғар маҳкамасида ўтган жараёнда айбланувчиларга миллий низо қўзғаш, ижтимоий тартибни издан чиқариш ҳамда жинсий зўравонлик айбловлари қўйилган.\nМаҳкамада бир неча имом жиноят содир этишда айбдор деб топилгани хабар қилинмоқда.\nУларга "яширин имомлар" деб ном берилган.\nУлар расман бирор бир масжидга имом этиб тайинланмаган, бироқ ибодатларда намоз бошловчилари бўлганлар.\nЁки бошқалари масжиддаги имомлик вазифасидан четлатилганларидан кейин хам ибодатга етакчиликни давом эттираверганлари учун жавобгарликка тортилганлар.\n22 кишига 5 йилдан 16 йилгача қамоқ жазолари тайинланган.\nХитойдаги айрим веб-сайтлар маҳкамага тортилган инсонларнинг фотосуратларини эълон қилганлар.\nХитой ҳукумати уйғурларни терроризм, диний экстремизм, бўлгинчиликда айблайди.\nАммо хориждаги уйғур фаоллари Хитой ҳукуматини мусулмон уйғурларнинг диний, маданий хаётларига суқилиб кириб босимни давом эттиришда айблайдилар, бу эса, фаолларга кўра, уйғурларни ғазаблантириб, норозиликларга етакламоқда.\nЎтган ой Шинжондаги маҳкама ёзда 37 инсон ўлимига олиб келгани айтилган ҳукумат ва полиция идораларига ҳужумларда айбдор деб топиб 12 кишига ўлим жазоси тайинлаган, яна ўнлаб кишиларга узоқ йиллик қамоқ ҳукмлари эълон қилинган эди.


Аллоҳнинг каломи борасида эътиқодимиз – oliymahad.uz\nАллоҳнинг каломи борасида эътиқодимиз\nБуюк мазҳаб бошимиз бўлган забардаст олим Имом Абу Ҳанифа роҳимаҳуллоҳ қандай зот эканлиги барча мусулмон уммати учун сир эмас.\nБу зот ёзиб қолдирган илмлар қаторида ақоид илми ҳам инсонларга тўғри йўл кўрсатувчи ва улар роббисига нисбатан қандай эътиқодда бўлишлик кераклиги борасида батафсил баён қилиб берди.\nИмом ўзининг “Фиқҳул Акбар” китобда бандалар роббисини таниши ва у зотга нисбатан эътиқодий қарашларини қисқа ва лўнда тушунтириб берди. Бу илмнинг аҳамияти қанчалик буюк эканлигига китобининг номидан ҳам билиб олиш мумкин.\nИмом китобини шундай иборалар билан бошлайди.\n“Тавҳид илмининг асли ва тўғри деб эътиқод қилишга сазовор маълумотлар қуйидагилардан иборат:\n“Аллоҳ ва фаришталарига, китоблари, пайғамбарлари ва қайта тирилишга, Ўзи белгилаган яхши-ёмон тақдирга ҳақ ва рост деб имон келтирдим. Охиратдаги ҳисоб-китоб, амаллар торозиси, жаннат, дўзах барчаси ҳақдир”.\nАқийда масалалари ичидаги кўп ихтилоф келиб чиқган Аллоҳ таолонинг калом сифати “гапирувчи зот” борасида ҳам “Фиқҳул Акбар” китобида шундай деб айтади: “Аллоҳ таолонинг зотий сифатлари ҳаёт, қудрат, илм, калом, эшитиш, кўриш ва ирода сифатларидир”. Аллома Мулла Али Қори китобнинг шарҳида Аллоҳ таолонинг калом сифатига шундай шарх бериб ўтади. “Калом Аллоҳ таолонинг зотида қоим турувчи нафсий каломи, азалий зотий сифатларидандир”.\nДемак Ушбу Калом сифати ҳодис “янги, кейин пайдо бўлган” сифат эмас, балки у Аллоҳ таолонинг зоти билан бирга азалий ва абадий, У зотдан ажрамайдиган сифат деб эътиқод қилиш энг тўғри йўл эканлигини айтиб ўтади.\nАбул Муъин ан-Насафий ўзининг ат-Тамҳид ли қоваид ат-тавҳид китобида Аллоҳ таолонинг калом “гапирувчи” сифати борасида шундай дейди. “Калом сифати ҳақида Аҳли суннанинг мазҳаби қуйидагичадир”: Аллоҳ таоло калом билан гапирувчи зотдир. Бу калом унинг азалий сифатидир. Бу калом ҳарф ва овозлар жинсидан эмас; унда жимлик (тўхташ) ва офат йўқдир. Аллоҳ таоло бу сифат билан гапирувчи, буюрувчи ва ҳабар берувчидир. Қуръони каримдаги амр, наҳий, хабар каби иборалар шу калом сифатига далолат қилувчидир. Бу ибораларни Аллоҳнинг каломи деб айтилиши эса, уларни Аллоҳнинг зотида азалий бўлган каломни ифодаловчи, билдириб турувчи эканлигига биноандир.\nАллоҳ таоло барчамизни ўзининг ҳидоятидан адаштирмасин ва шариатига мукаммал амал қилишга муваффақ қилсин.\n“Ақоид ва фиқҳий фанлар” кафедраси ўқитувчиси Аҳмедов Сайқалиддин\n1070400cookie-checkАллоҳнинг каломи борасида эътиқодимизno\nОлдингиМулоқот – тараққиёт омилиКейингиХалқаро саммит бошланиш арафасида


13 август 2020, Тошкент вақти: 04:53\n"Ҳусан Чайка" лақаби билан танилган ўзбекистонлик нафақахўр Ҳусан Ҳожибоев Озодлик билан суҳбатда 2 июн куни Наманганнинг Чортоқ туманидан Ҳаж сафарига велосипедда йўлга чиққанини айтди. 75 ёшли Ҳусан бобо учун бу илк Ҳаж сафаридир. У якка ўзи ўтган йили президент Ислом Каримовнинг Самарқанддаги қабрини зиёрат қилган пайтда совға сифатида олган велосипедида кунига 200 километр йўл босиб, бир ярим ой ичида Саудия Арабистонининг Макка шаҳрига етиб олиш ниятида.\n2 июл куни саҳарда Чортоқдаги уйидан велосипедда Ҳажга йўлга чиққан Ҳусан ота пешинга яқин Тошкент вилоятининг Ангрен шаҳрига етиб келганини айтди.\n- Ангрен, Оҳангаронга буриладиган йўлдаги патир бозоридаман, тушлик қилиб турибман ҳозир. Бугун кечга яқин Оҳангаронга бориб самоварнинг (чойхона -таҳр.) қоровулхонасида тунайман. Ўша ерда биродарим бор. Эртага саҳар 4 да яна дальше кетаман”, - деди Ҳусан Ҳожибоев Озодлик мухбирига.\nМасофа 5 минг километр, тезлик соатига 20 километр\nЎзбекистондан Ҳажга элтувчи йўл Туркманистон, Эрон, Ироқ орқали ўтади.\nУзоқ йиллар ҳайдовчи бўлиб ишлаган Ҳусан бобо Саудия Арабистонига элтувчи бу йўлни қийинчиликларсиз босиб ўтишига ишонишини айтади.\n- Бухородан Туркманистонга ўтаман. У ердан Эронга, кейин Ироқ. 29 май куни Вазирлар Маҳкамасида суҳбатда бўлдим. Уларнинг руҳсатини олдим. Визаларни ҳам олдим. Мени ўзим шофёр бўлганман, тўртта категориям бор. Ҳаётимни 31 йили йўлда ўтган. Йўлни яхши биламан. Сабр-қаноат билан шу йўлни велосипедда босиб ўтамиз-да. Ўзимга ишончим бор, ишончим бўлмаса чиқмас эдим, - дейди Ҳусан бобо.\nҲажга велосипедда йўлга чиққан нафақахўр йўлда таниш-нотаниш одамларнинг уйида ёки очиқ осмон остида тунаб қолишни режалаган.\nНега велосипедда Ҳажга йўлга чиқдингиз, деган саволга Ҳусан Ҳожибоев:\n“Велосипедда боришдан мақсад, биринчидан, Ҳаж зиёрати ҳаражатларини оилам кўтаролмайди. Иккинчидан, менинг бобом ҳам ўтган асрнинг бошларида Ҳажга пиёда борган эканлар-да. Шунинг учун мен велосипедимда кетяпман”, - деб жавоб қилди.\n"Кичик ҳаж"дан энди каттасига\nҲусан бобо велосипедда биринчи марта узоқ сафарга чиқаётгани йўқ. У ўтган йил сентябр ойида Чортоқдан Самарқандгача бўлган 520 км йўлни велосипедда босиб, президент Ислом Каримовнинг қабрини зиёрат қилиб қайтган эди.\nҲусан бобонинг Самарқандга велосипедда қилган зиёратидан сўнг бир гуруҳ энтузиастлар пул йиғиб, унга янги велосипед совға қилишганди.\nҲусан Ҳожибоевнинг зиёрати тўғрисидаги Озодлик хабарини ўнлаб Интернет нашрлар кўчириб босганидан сўнг, оқсоқол машҳур бўлиб кетди.\nFacebook ижтимоий тармоғида Ҳусан бобонинг Самарқандга велосипедда қилган зиёратини “кичик ҳаж”га тенглаштирганлар бўлди.\nБир гуруҳ энтузиастлар пул йиғиб, у кишига янги велосипед совға қилишганди.\n- Ўтган йил “Озодлик” кампанияси туфайли олган биринчи класс велосипедимда мана Ҳажга кетяпман. Каримовни қабрига борган эски велосипедимни музейга олиб қўйишган. Ўрнига буни совға қилишди”, - дейди Ҳусан бобо.\nҲусан Ҳожибоев Ҳажга велосипедда йўл олган илк ўзбекистонлик эмас. Етти йил аввал тошкентлик нафақахўр Абдусаттор Ўрмонов Ҳажга велосипедда борган эди.\nХажга велосипедда борган тошкентлик нафақахўр Абдусаттор Ўрмонов.\nЕтти марта Ҳажни зиёрат қилган 65 ёшли Абдусаттор ота тўрт йил аввал рафиқаси билан мотоциклда Ҳажга боргани ҳақда Озодлик хабар берган эди.\nНаманганлик Ҳусанбобони Ҳаждан қандай қайтиш ҳозирча унча ўйлантирмайди.\n- Ҳажга бориб олсам бўлди. Қайтиш бир гап бўлар. Ўзбекистон элчихонаси ёрдам қилса самолётда қайтаман. Ёрдам қилмаса велосипедда қайтавераман, - дейди Ҳусан Ҳожибоев.\nЭски велосипедда Намангандан Президент қабрига борган бобо янгисида Каъбага бормоқчи\nҲажга борувчи ўзбекистонликлар сони 5200 дан 7200 нафарга оширилди\nМарказий осиёлик меҳнат муҳожирлари Россия квотаси асосида ҳажга бориш имкониятига эга бўлади\nЎзбекистон учун Умра квотасини 10 минг қилиш режаланмоқда


"Арсенал" ёзги трансферлар даврида катта харидларни амалга оширмаслигини маълум қилди\n1 май, 2020, 10:16\nИнқироз уларни ҳам четлаб ўтмади.\n"Арсенал" клуби спорт директор Рауль Санллехининг сўзларига кўра, пандемия туфайли юзага келган иқтисодий инқироз сабаб “канонирлар” ёзги трансферлар даврида янги футболчилар харид қилиш учун катта маблағ сарфламайди.\n“Мавсум охиригача клуб 23 млн фунт йўқотиши мумкин. Ёзга келиб маблағ етишмайди, айниқса, агар ҳомийлар 2020/21 йилги мавсум учун аванс тўловларининг бир қисмини ушлаб қолишса.\nИюль ойи охирига бориб, “Арсенал”нинг пул заҳиралари тугаши мумкин ва клубга бошқа жамоалар олдидаги мажбуриятларини ҳамда футболчилар маошларини тўлаши учун 50 миллион фунтдан кўпроқ қарз олиши талаб қилинади. Шунинг учун биз яқинлашиб келаётган трансферлар ойнасида катта харажатларни режалаштирмаяпмиз”, - дейди Санллехи.\nФутбол | 4 июнь, 2020, 13:20\n“Ливерпуль” ҳимоячига ҳужумчисини алмашмоқчи


Тожикистон оммавий тадбирлар ўтказилишини ва озиқ-овқат маҳсулотлари экспортини тўхтатди. Пойтахтда мактаб ва боғчалар карантинга ёпилди - zarnews.uz\nТожикистон оммавий тадбирлар ўтказилишини ва озиқ-овқат маҳсулотлари экспортини тўхтатди. Пойтахтда мактаб ва боғчалар карантинга ёпилди\nБугун, 25 апрелдан бошлаб Тожикистон барча турдаги дон ва дуккакли маҳсулотлар, шунингдек, бошқа турдаги озиқ-овқат маҳсулотлари экспортини тўхтатди. Мазкур қарор COVID-19нинг олдини олиш масалалари бўйича ўтказилган республика штабида қабул қилинди.\n“Дунёда кузатилаётган оғир иқтисодий ва ижтимоий вазиятдан келиб чиқиб, озиқ-овқат хавфсизлигини кучайтириш ва маҳаллий бозорни биринчи зарурий маҳсулотлар билан таъминлаш мақсадида 25 апрель санасидан бошлаб республика ҳудудидан (буғдой, гуруч, нўхат, мош, тухум, картошка ва барча турдаги гўшт маҳсулотлари) барча турдаги дон ва дуккакли маҳсулотлар ва бошқа озиқ-овқат маҳсулотлари экспорти вақтинча таъқиқланди”, дейилган қарорда.\nБундан ташқари, республика штабининг қарорига мувофиқ мамлакатда барча турдаги оммавий тадбирлар ўтказилиши тақиқланди.\nШу билан бирга коронавирус тарқалиши хавфи туфайли мамлакат пойтахти Душанбеда 27 апрельдан 10 майга қадар мактаб ва болалар боғчалари карантинга ёпилди. Бу ҳақда Тожикистон таълим ва фан вазирлиги маълум қилди.\n“Душанбедаги болалар боғчалари ва мактаблардаги машғулотлар 27 апрелдан 10 майга қадар вақтинча тўхтатилади. Бу вақт давомида мактабгача ва умумтаълим ташкилотлари бинолари дезинфекция қилинади”, маълум қилди пойтахтнинг таълим бўлими.\nМаълумотга кўра, карантин умумий ҳисобда 4686 ташкилотни, 2245661 нафар мактабгача ва мактаб болаларини, шунингдек, 143045 нафар ўқитувчини қамраб олади.\nОлий таълим муассасаларидаги дарслар илгаригидек давом эттирилади.\nТеглар: Тожикистон карантин


АЁЛ БАХТИ - "Jayhun ilhomlari" NNT rasmiy veb-sayti\n... Бугун унинг учун одатдагидек бир кун холос. Мана 15 йилдирки, шу аҳвол, бу оилада. Эри ёмон одам эмас: ичмайди, чекмайди, аёлига овозини кўтариб гапирмайди. Ишдан уйга, уйдан ишга боради, айрим эркакларга ўхшаб кўчама-кўча санғимаса-да, аёлига муносабати бошқачароқдек. Эри ҳеч қачон у билан очилиб гаплашмаган. Олдинлари қайнота-қайнона, овсинлари билан бирга яшаганларида унчалик билинмасди. “Мен билан гаплашгани ота-онасидан уялса керак”, деб ўйларди. Энди-чи, нима ҳалақит беради? Фарзандлари катта бўлишган, иккаласи ҳам мактабда ўқишади, ўқишдан кейин ўғли бокс тўгарагига, қизи эса инглиз тили тўгарагига қатнашади. Ёлғиз қоладиган вақтлари кўп бўлса-да эри унга тайинли бир гап айтмайди. Аёл кутади, эри у билан ҳазиллашиб, дилдан гаплашадиган кун, албатта келади!\nБаҳор яқинлашиб, байрамлар келишини аёл бошқача кутади. Бу йил байрам ўзгача бўлишига ўзини ишонтиради. Ҳар йил шунақа бўлади ўзи. Баҳорнинг илк айёми – 8 март байрамида мўъжиза юз бериб, эрининг ўзгариб қолишини тасаввур қилади. Дам олиш кунлари, байрамларда баъзи эр-хотинлар шаҳар марказидаги сайилгоҳга, яқинлариникига меҳмонга боришади, мазза қилиб дам олишади. Аёл эса буни орзу қилади, холос. Эридан илтимос қилолмайди. Рад қилса-чи? Йўқ, йўқ кўнгли синади унда.\nБугун байрам. Эридан энди у ортиқча нарса кутмай қўйган. Билади, мўъжиза эртакларда бўлишини. Ҳар йилгидай гулдаста ва торт кўтариб келаётган эрини кўз олдига келтиравериб, тўғриси, чарчади аёл. Ҳафсаласизгина, тушликка дастурхон тузади. Бугун ҳам эр-хотин болаларсиз тушлик қилишади, ҳар доимгидек жимгина.\nЭшик қўнғироғи чалинди. Аёлнинг кўнгли бирдан орзиқиб кетди. Қўнғироқ овози ҳам бугун ёқимлироқ туюлди. Эшикни очса, эри.\n– Тез кийин, онаси. Бугун сени ресторонга олиб бораман, кейин истироҳат боғига борамиз. Ўйлаб қарасам, шу йиллар ичида бирга дам олмабмиз, байраминг муборак!\nАёлнинг кўзларида ёш айланди. Бу севинч ёшларини эрининг меҳрибон бармоқлари аста артди...\nАёлни бахтли кўриш учун кўп нарса керак эмас экан. Эркак буни тушуниб етди, кеч бўлса-да...


Дежавюнинг ҳукми — Зикр аҳлидан сўранг\nСаволлар › Мавзу: Турли саволлар › Дежавюнинг ҳукми\nutopia сўради 5 ой аввал\nАссалому алайкум! Излаш хизмати орқали дежавю саволини топдим. Устозимиз Шайх Муҳаммад Содиқ Муҳаммад Юсуф рахимаҳуллоҳ қуйидагича жавоб берган эканлар. “Бундай дейиш нотўғри. Мутлақо нотўғри. Ислом ақийдасини ўрганиш керак.\nИшхонамдаги ҳамкасбим дежавю ҳолатини ҳамда Андей Вейрнинг кичкина ҳикоясини айтиб кўп марта тирилиб яшаш фикрини билдирди. Мен дежавю ҳолатига Исломда нима дейилганини билмаганим учун диний тушунтириш бераолмадим. У киши «Тухум» ҳикоясини яна айтиб бошқа ўта ширк келтирадиган фикрларни ҳам айтди. Дежавю ҳолатига диний тушунтириш қандай. Аллоҳ барчангиздан рози бўлсин!\nҚуйида сизга бу мавзуда тушунча беришга ҳаракат қиламиз. Унда Устозимиз раҳимаҳуллоҳга берилган савол ва жавобдан фойдаланимиз.\nСавол: АсСАЛОМУ алайкум шайх хазратлари. Сизга савол бериш бахтига муяссар этган ОЛЛОХ ТАОЛОГА хамду санолар булсин. Хиндуизм в Буддизм дийнларида инсон рухи дунега кайта тугилиши хакида куп езилган. Айтишларича Исломдаги баъзи мазхаблар хам, кайта тугилишни тан олишар экан. Лекин мен Ислом дийни деганда Куръон в хадисни тушунаман. Инсон рухи дуньега кайта тугилишини аник инкор этувчи оят ва хадислар борми?\nЖавоб: — Мазкур тушунчани “Таносухул арвоҳ” дейилади. Яъни, руҳлар бир нарсадан бошқа нарсага кўчиб юради. Қуръони Карим ва ҳадисда сиз айтиб ўтган бу тушунча умуман, эътиборга олинмайди.\nАллоҳ таоло руҳ ҳақида Қуръони Каримда марҳамат қилади:\n«Ва сендан руҳ ҳақида сўрарлар. Сен: «Руҳ Роббимнинг ишидир. Сизга жуда оз илм берилгандир», деб айт.\nУшбу ояти кариманинг нозил бўлиши сабаби ҳақида икки ривоят келтирилади.\nИмом Аҳмад ибн Ҳанбал, имом Насаий, Ҳоким ва Ибн Ҳиббон каби муҳаддислар ҳазрати Абдуллоҳ ибн Аббосдан қилган ривоятда қуйидагилар айтилади: «Қурайшликлар яҳудийларга:\n«Бизга бир нарса ўргатинг, манави одамдан сўрайлик», дейишди. Улар:\n«Руҳ ҳақида сўранглар», дедилар. Шунда қурайшликлар Пайғамбар соллаллоҳу алайҳи васалламдан руҳ ҳақида сўрадилар. Бу сўровга жавобан: «Ва сендан руҳ ҳақида сўрарлар», ояти нозил бўлди».\nИмом Бухорий ва имом Муслим ҳазрати Абдуллоҳ ибн Масъуд розияллоҳу анҳудан қилган ривоятда эса, қуйидагилар айтилади: «Мен Расулуллоҳ соллаллоҳу алайҳи васаллам билан Мадийна кўчаларидан бирида борар эдим. У киши бир шохга таяниб олган эдилар. Шу пайт бир гуруҳ яҳудийлар дуч келдилар. Улар бир-бирларига: «Бундан руҳ ҳақида сўранглар», дедилар. Улардан баъзилари ўринларидан туриб келиб руҳ ҳақида сўради. Расулуллоҳ соллаллоҳу алайҳи васаллам жавоб бермай, жим туриб қолдилар. Мен у зот соллаллоҳу алайҳи васалламга ваҳий келаётганини дарҳол сездим. Турган жойимда кутдим. Ваҳий нузули тўхтагандан сўнг, у зот соллаллоҳу алайҳи васаллам: «Ва сендан руҳ ҳақида сўрарлар», оятини тиловат қилдилар».\nШунинг учун ҳам, тафсирчи уламоларимиз, ушбу ояти карима икки марта, яъни, Маккада бир, Мадийнада бир нозил бўлган, дейдилар.\nШу масалада келган бошқа ривоятларга кўра, яҳудийлар руҳ ҳақидаги саволга Аллоҳдан бошқа ҳеч ким жавоб бера олмаслигини аввалдан билганлар. Тавротда шу ҳақда маълумот бўлган. Улар қу-райшликларга Пайғамбар соллаллоҳу алайҳи васалламдан руҳ ҳақида сўрашни ўргатишлари билан баробар, агар жавоб берса, Пайғамбар эмас, жавоб бермаса, ҳақиқий Пайғамбар бўлади, дейишган. Муҳаммад соллаллоҳу алайҳи васаллам ҳақиқий Пайғамбар бўлганлари учун ҳам, руҳ ва унинг моҳияти ҳақидаги саволларга жавоб бермадилар. Аллоҳ таоло берган жавобни уларга ўқиб бердилар. Бу жавоб:\n«Руҳ Роббимнинг ишидир», дейишлик эди. Руҳ, унинг моҳияти ва унга тегишли бошқа нарсалар Аллоҳнинг иши, банданинг иши эмас. Банда қанчалик мақтанмасин, илми оздир:\nБанданинг ана шу оз илм билан гердайиши ҳам оламни олади. Аслида эса, ўз идроки етадиган, ўзига фойда келтирадиган нарсаларни билдирган Аллоҳга шукр этиб, қолганини Аллоҳга ҳавола қилиши керак эди. Инсоннинг ҳамма нарсаси чеклангандир. Жумладан, ақли, идроки ҳам маҳдуддир. У ақли, идроки доирасидаги ишлар ила шуғулланиб, ундан ташқаридаги нарсалар хусусида беҳуда бош қотирмаслиги керак. Булар қаторига руҳ масаласи ҳам киради. Ҳозиргача инсоннинг руҳ ҳақида бирор нарса билиш учун қилган барча ҳаракатлари беҳуда кетди. Руҳ ҳақида ҳеч нарса била олмади. Инсон руҳ ҳақида билган бирдан-бир нарса Аллоҳ юборган ваҳий, холос.\nАна ўша Аллоҳ юборган ваҳий асосида ақоид китобларимизда руҳ ҳақида қуйидагилар айтилади.\n1-«Сен: «Сизларни ўзингизга вакил қилинган ўлим фариштаси вафот этдиради. Сўнгра, Роббингизга қайтарилурсиз»-деб айт». (Сажда: 11)\n2–«Фаришталар вафот этдирадилар», (Нахл: 28) дейилган. Шунингдек:\n3-«Токи, бирортангизга ўлим келганида, элчиларимиз сизни вафот этдирур. Улар камчиликка йўл қўймаслар», (Анъомсураси, 61) деган. Фариштаалар жонларни Аллоҳнинг амри ва изни билан қабз қиладиган бўлганлари учун:\n4-«Аллоҳ жонларни уларнинг ўлими пайтида вафот этдирур ва уйқусида ўлмаганларини ҳам», (Зумар: 41) деган.\nБиринчи савол: Руҳ нима ўзи? Билинки, руҳ ҳақиқати ҳақида энг аввало идрок қилиш лозим бўлган нарса шулки, у жонли нарсаларда ҳаётнинг асосидир. Албатта, ўша жонли нарса унга руҳнинг пуфланиши билан тирик бўлади. Ундан руҳ ажраб чиқиши билан ўлик бўлади.\n1. Қалбда (юракда) ғизоларнинг хулосасидан туғиладиган, ҳис қилувчи, ҳаракатлантирувчи, ғизонинг тадбирини қилувчи латиф буғга руҳ дейилади. Бунда барча жони бор нарсалар шерикдирлар. Яъни, бу нарса уларнинг ҳаммасида бордир. Ўша буғнинг юпқа ёки қалин, мусаффо ёки кир, бўлишига қараб жонли нарсадан турли нарсалар зоҳир бўлади. Унинг баданда бўлиши, худди атиргулдаги сув ёки кўмирдаги оловга ўхшайди. Ушбу «Буғга ҳайвоний руҳ ёки ҳавойи руҳ, дейилади.\n2. Идрок қилувчи руҳ бўлиб, уни ҳақиқий руҳ, дейилади. У эса, ҳалиги буғ ёки ҳайвоний руҳ устида бўлади. Бадан ҳавойи руҳни кўтарадиган бўлганидек, ҳавоий руҳ ҳам ҳақиқий руҳни кўтарадиган бўлади. (Ҳужжатуллоҳи ал-Болиға 2-38).\n1. Гоҳида Қуръонни ҳам, руҳ, деб номланади.\n«Шундоқ қилиб, Биз сенга ўз амирларимизла Руҳни ваҳий этдик». (Шуро: 52)\n2. Гоҳида Жиброил алайҳиссаломга ҳам Руҳ дейилади:\n«Уни Руҳул амийн олиб тушди». ( Шуаро: 193)\n3. Инсон баданида кириб-чиқиб турадиган ҳавога ҳам айтилади.\n4. Аллоҳнинг танишлик, Унга қайтишлик қувватига ҳам айтилади.\n«Ана ўшаларнинг қалбларига иймонни ёзди ва уларни Ўзидан бўлган руҳ билан қўллади». (Мужодала: 58)\n«Аллоҳ ҳар бир нарсанинг яратувчисидир. У зот ҳар бир нарсага вакилдир», (Зумар: 39) дейди.\nБаъзи тоифалар, руҳ ўлади, деганлар. Чунки, у–нафсдир. Ҳар бир нафс эса, ўлимни татигувчидир. Шунингдек, у ер устидадир. Аллоҳ эса: «У (ер)нинг устидаги ҳар бир кимса фонийдир», (Ар-Раҳмон: 26) деган.\nНафс — «нарса»дир.\nАллоҳ таоло: «У зотнинг юзидан бошқа ҳар бир нарса ҳалок бўлувчидир», (Қасос: 88) деган.\nТўғриси шулки; Жасадлардан ажраб чиқиш — руҳларнинг ўлимидир. Агар ўлимдан ушбу нарса ирода қилинса, руҳлар ўлади. Агар бутунлай йўқ бўлиб кетиши ирода қилинса, унда ўлмайди. Улар боқий қоладилар.\n«Улар у ерда биринчи ўлимдан бошқа ўлимни татимайдилар». (Духон: 56)\nТаҳқиқ шуни кўрсатадики, руҳнинг зоти бир, эътибори иккидир. Идрок қилувчи нарсага бадандан ажраган ҳолида «руҳ», дейилади. Баданда турганида эса нафс, дейилади. Улар орасидаги фарқ шунда. Гоҳида бирининг ўрнига иккинчиси айтилаверади.\nРуҳнинг асл ҳақиқатини нима эканлигини Аллоҳдан бошқа ҳеч ким билмайди. Бу борада Қуръони каримда бундай марҳамат қилинади: «Ва сендан руҳ ҳақида сўрарлар. Сен: «Руҳ Роббимнинг ишидир. Сизга жуда оз илм берилгандир», – деб айт.» (Исро, 85).(«Тафсири Ҳилол» китобидан).\nРуҳларнинг бир танадан бошқа танага кўчишига келсак, бу назария илм-фан тилида «реинкарнация» дейилади. Араб тилида «таносуҳ, тажассум» деб аталиб, бу атама ўлимдан сўнг руҳнинг бир танадан чиқиб, бошқа бир жасадга кўчиши ҳақидаги асоссиз назарияга нисбатан ишлатилади. Ўтмишда ғайбий ҳодисаларга ақли етмаган жоҳил кимсалар, ақидаси бузуқ қавмлар (масалан, баъзи равофизлар, буддага сиғинувчи ҳиндлар, ҳатто христиан динига мансуб бўлган баъзи бир кишилар) ана шундай тушунчада бўлишган.\nУлар қиёматда қайта тирилишни, ҳар бир руҳ ўз жасадига қайтиб, жаннатга ёки дўзахга киришини инкор қиладилар ва руҳлар танани тарк қилганидан кейин, бошқа янги туғилувчи чақалоқ танасига киради – дейишади. Баъзида ўз хулқи ва шаклига муносиб бўлган ҳайвон, ҳашорат ва қушларнинг танасига киради ва амалларига қараб неъматланади ёки азобланади – дейишади. Сўнг яна ўша амали ва ахлоқига муносиб бошқа таналарга киради – дейишади. Мана шу уларнинг наздида кишининг амалига яраша неъматланиш ёки азобланишдан иборатдир. Агар гуноҳ қилса, у ўлгач, руҳи ит ёки тўнғиз, ёки кофир жасадига ўтади ва азобланади. Оқибатда барча руҳлар қилган гуноҳидан покланиб, Парвардигорга қайтади. Бундай тоифадаги кишилар наздида, руҳлар танадан ажрагач, уларнинг қарор топган жойлари ўзларига муносиб ҳайвонлардан иборатдир. Баъзилари шундай яшаш доимий давом этади – деса, баъзилари инсон етти бор бу дунёга қайта келади – дейишади. Баъзилар эса : Руҳ танани тарк этгач буткул йўқ бўлиб кетади, қилган амалига яраша бўлган неъмат ёки азобланиш жасадга бўлади – дейишади.\nБундай гаплар ботил ва бундай эътиқод Одам алайҳиссаломдан Муҳаммад алайҳиссаломгача ўтган барча анбиёлар иттифоқ қилган эътиқодга зид бўлиб, Аллоҳ ва қиёмат кунига кофир бўлиш ҳисобланади.(Аллоҳ сақласин). Минг афсуски, ҳозир динимиз таълимотларидан бехабар айрим кишилар ана шундай таги йўқ гапларга ишониб юришибди. Баъзи матбуот нашрлари руҳларнинг инсонга ёки жонзотларга кўчиши ҳақидаги шов-шувли хабарларни чоп этиб, уларни чалғитишга сабабчи бўлишмоқда.\nАҳли сунна вал жамоа эътиқодига кўра, ҳар бир жасаднинг алоҳида руҳи бор.\nУлар у ерда биринчи ўлимдан ташқари ўлимни тотмаслар. (У Зот)уларни дўзах азобидан сақлар. (Духон. 56). («Тафсири Ҳилол» китобидан).\nҲар бир жасад ўз руҳи билан қиёматда қайта тирилади ва ҳисобга тортилади. Сўнг уларга бериладиган азоб ёки неъмат ҳам жасадига, ҳам руҳига бўлади. Шу ўринда “инсон вафот топгач уларнинг руҳлари қаерда бўлади?” деган саволга уламолар турлича фикрлар айтганлар. Инсон вафот топиши билан қабр ҳаёти бошланади. У ҳаётда руҳларнинг турар жойлари бир-биридан фарқ қилади.\n1-Набий ва расул саловатуллоҳи алайҳим ва саламуҳулар. Уларнинг руҳлари “Малаул аъло”да “Иллиййин”да бўлади. Уларнинг манзиллари ҳам Расулуллоҳ соллаллоҳу алайҳи васаллам меърожда кўрган мақомларда.\n2-Шаҳидларнинг руҳлари жаннатдаги қушларнинг жиғилдонига жойлаштириб қўйилади. Улар жаннатнинг хоҳлаган жойларига саёҳат қиладилар. Қиёмат қоим бўлгач ўз таналарига қайтарилиб, таналари ила жаннатга кирадилар. Бу мақом ҳам шаҳидларнинг ҳаммаларига тегишли эмас. Муҳаммад ибн Абдуллоҳ ибн Жаҳшдан қилинган ривоятда: Киши шаҳид бўлсада, қарзи туфайли руҳини жаннатга киришидан тўхтатиб турилади. Қачон қарзини тўласа, кейин кириши айтилади. Улардан баъзилари жаннат дарвозасининг олдида тўхтатиб қолинган бўлади ва баъзиси эса қилган гуноҳи кабиралари туфайли қабрининг ўзида тутиб қолинган бўлади. Яна баъзилари имом Аҳмад ривоят қилган ҳадисга биноан турар жойи жаннат дарвозаси олдидаги яшил қуббада бўлади. Уларга эртаю кеч жаннатдан ризқлари етказиб турилади. Яна баъзи руҳлар юқорига кўтарила олмай ернинг ўзида қолади. Улар дунёда Роббисининг маърифатини ҳосил қилмаган, муҳаббатини қозонмаган, зикр ва ибодатида бўлмаган кишиларнинг руҳларидир. Баъзиларининг руҳлари Расулуллоҳ соллаллоҳу алайҳи васаллам меърож кечасида кўрганларидеқ, зинокорлар ташлаб қўйиладиган тандур каби ости кенг жойда бўлади. Баъзилариники эса ўша кечада кўрилган жойларда бўлади. Кофирларнинг руҳлари эса “Сижжийн”да бўлади – дейишган.\nБундан келиб чиқадики, барча бахтли ёки бахтсиз кишиларнинг руҳлари бир жойда бўлмайди. Бу Расулуллоҳ соллаллоҳу алайҳи васалламдан ворид бўлган саҳиҳ ҳадисларни текшириб чиқиш орқали келинган натижадир. Ўлган инсоннинг руҳи маълум муддатгача яқинларининг ёнига келиб туриши ҳақида саҳиҳ ҳадислар йўқ. Лекин ҳадисларда: Бирор киши вафот топса амалига яраша юқоридаги руҳлардан қайсидир бирига қўшилиб, оиласи ва аҳли аёлининг ҳақида сўраши, яхши ишларига хурсанд бўлиб, ёмон ишларига ранжиши айтилган. “Руҳлар доим кўриб туради” деган эътиқод бирор ҳадисда йўқ. Валлоҳу аълам!\n«Зикр аҳлидан сўранг» ҳайъати.


ИИВ: Эҳтиёт бўлинг, пластик карталардан пуллар йўқолмоқда! — manzur.uz\nmanzur.uz / 16.02.2020 277\nИчки ишлар вазирлиги шу борадаги айрим ҳолатларга мисоллар келтириб, фуқароларни огоҳликка чақирди.\n2019 йил 15 декабрь куни Қорақалпоғистон Республикаси Беруний туманида яшовчи фуқаро М.Б.нинг уяли телефонидаги «Telegram» тармоғининг «Jesco aksiyasi» гуруҳидан унга «Сиз 75 минг сўм пул ютдингиз, пулни телефон рақамингизга ташлаб берамиз» деган SMS хабари келади.\nБу хабар орқали М.Б.нинг телефон рақами ва пластик карта рақами аниқланади. Бироқ унинг пластик карточкасига пул маблағи тушмайди, аксинча, 868 минг сўм ечиб олинади.\nФарғона вилоятининг Фарғона туманида яшовчи фуқаро Б.А. туман ИИБ бошлиғи номига ариза билан мурожаат қилиб, ўз аризасида жорий йилнинг 11 январь куни номаълум шахс соат тахминан 21:15ларда ўзига тегишли бўлган пластик карточкасидан маълум миқдордаги пулни ноқонуний йўл билан ечиб олгани, номаълум шахсни аниқлаб унга қонуний чора кўришни сўраган.\nОлиб борилган терговга қадар текширув ҳаракатлари давомида маълум бўлишича, фуқаро Б.А. 11 январь куни соат 21:11ларда Самарқанд шаҳридаги хонадонида бўлган вақтида ўзига тегишли ошхона мебелини сотиш мақсадида унинг суратини интернет дўконига жойлаштиради.\nКўп ўтмай, унга Россия Федерациясига тегишли абонент рақамидан қўнғироқ бўлади. Нотаниш киши Б.А.га ошхона мебелини сотиб олишини, пулни эса пластик картага ўтказиб беришини айтиб, ундан пластик карточкасининг серия рақами ва смс хабаридаги кодни сўрайди. Табиийки, бегонага ишонган фуқаро чув тушади – унинг пластик картасидан жами 1.442.000 сўм пул маблағи ечиб олинади.\nҲозирда ҳар иккала ҳолатдаги пластик карта фирибгарлари устидан жиноий иш қўзғатилган.\n«Фуқароларимиздан интернет ижтимоий тармоқларида эълон қилинаётган турли акцияларга ишонмасликларини, ўзлари танимаган-билмаган шахсларга банк пластик карталарининг серия рақамлари ва кодларини айтмасликларини сўраб қоламиз», – дейилади ИИВ хабарида.\nKalit so`zlar: пластик карта, пул\nmanzur.uz / 17.06.2021 28\nmanzur.uz / 15.06.2021 53\nТожикистон телеканалларида янги ўзбек фильмлари намойиш этилади\nmanzur.uz / 10.06.2021 32\n11 июнда Истанбулдан Урганчга илк парвоз амалга оширилади\nmanzur.uz / 09.06.2021 48\nmanzur.uz / 08.06.2021 29


Мавзу: "Wi-Fi" - Terabayt.Uz\nWi-Fi паролини улашиш энди янада осонлашмоқда!\nУшбу паролни Android 10 ва 11 тизимли смартфонларда QR-код ёрдамида улашиш мумкин, лекин бу усулнинг ўзига яраша ноқулайликлари ҳам бор. Янги усулда эса ҳаммаси анча содда...\nУчта туманимизда жамоат Wi-Fi зоналари ташкил этилди\nЯнги технологиялар бўйича абонентларни улаш юзасидан телекоммуникация хизматларининг сайёр савдоси ташкил этилди.\nҚизиқ томони – мазкур муаммо фақат Европага мўлжаллаб чиқарилган, яъни глобал версиядаги смартфонлардагина учрамоқда, ҳиндистонлик фойдаланувчилардан умуман шикоят тушмаган.\nАлоқа федерал комиссияси 6 гигагерцлик частотали диапазондан лицензиясиз фойдаланиш имкониятини очди. Wi-Fi 6E технологияси – даражасига кўра 5G технологияси билан баравар янги инновациядир.\nУшбу функция компаниянинг илк 5G-смартфони – MWC Shanghai 2019 кўргазмасида намойиш этилган iQOO 5G моделида қўлланади.\nСамарқанддаги яна 20 та истироҳат боғида бепул Wi-Fi ҳудуди бўлади!\nЎтган йил вилоятда 213 та база станциялар ўрнатилган бўлса, жорий йилнинг 6 ойи давомида мобил алоқа операторлари томонидан 268 та база станциялари (31 та 2G, 118 та 3G, 119 та 4G) жойлаштирилди.\nБўка «тажриба полигони»га айланди: тезкор интернет ва Wi-Fi ҳудудлари\n14 дан 30 ёшгача бўлганларга АКТ соҳасида тадбиркорлик бўйича инновацион кўникмалар берилади, ахборот технологиялари, электрон тижорат, дастурлаш ва киберспорт асослари бепул ўқитилади.\nСалонида Wi-Fi бўлган Airbus A320 neo русумли иккинчи самолёт Тошкентга етиб келди\nҲаво кемаси 150 нафар йўловчи сиғимига эга бўлиб, икки классли компоновкадан иборат. Йўловчи салонининг замонавий кўриниши парвоз чоғида юқори даражадаги қулайликларни яратиб беради.


Сайтимизда "Олий Мажлиснинг мудроқ босаётган депутатлари кимлар?.. Ёхуд ижтимоий тармоқда ўқувчиларга эга бўлмаган депутатлар сайловларда шунча одамнинг ишончини қандай олган экан?" сарлавҳали мақола эълон қилган эдик, деб ёзади rost24.uz.\nИжтимоий тармоқларда катта баҳс-мунозараларга сабаб бўлаётган бу мақолада депутатларимизнинг ижтимоий тармоқлардаги фаолияти ҳақида мулоҳазалар берилган эди. Парламентдаги 125 нафар депутатдан бор-йўғи 3-4 нафари ижтимоий тармоқларда ўз саҳифаларини юритиб, фаоллик кўрсатаётгани айтилган.\nКузатувларимизга кўра, халқ билан ишлаш асосий вазифаси бўлса-да замон талабидан келиб чиқиб нима учундир кўпчилик депутатларимиз тармоқларда фаолият юритмайди, ўз саҳифаларига эга бўлганлари ҳам жуда суст ва ижтимоий фаол эмас.\nЎразбоев Урал Камолович — Олий Мажлис Қонунчилик палатасининг Меҳнат ва ижтимоий масалалар қўмитаси аъзоси. Ўзбекистон Халқ демократик партиясидан Жиззах вилояти 37-Шароф Рашидов сайлов округидан депутатликка сайланган.\nДепутат фейсбук ва телеграм ижтимоий тармоқларида ўз саҳифалари эга. Фейсбукда 590 нафар ўқувчиси бор. Фейсбукдаги саҳифасига асосан яқинларининг туғилган куни ва одатий тадбирлар ҳақида постларни жойлаб боради.\nТелеграмдаги расмий саҳифасида эса айни пайтга келиб 199 нафар аъзоси бор.\nНазаримизда депутатни ижтимоий тармоқларда фаол деб бўлмайди. Мавжуд содир бўлган бирор бир воқеиликка ёки жамиятимизда рўй бераётган ўзгаришларга нисбатан ўз фикр ва қарашларини, мулоҳазали муносабатларини деярли учратмайсиз.\nБугунги кунда сайловчилар билан мулоқот қилишда энг оммавийлашган телеграмдаги саҳифасини кузатсангиз ҳам асосан расмий тадбирларнинг кўчирмаси ҳамда айрим шахсий суратлар жойланган. Шунингдек, депутатнинг каналида жинсий қувватни оширувчи, таркибида эркаклар танаси учун фойдали бўлган жинсий фаолиятга, даволовчи таъсир кўрсатади, дея ЖЕНШЕНни кўп бора тарғиб қилиб келаётганини кўриш мумкин халос.\nRost24.uz ахборот сайти Олий Мажлис депутатларининг ижтимоий тармоқлардаги фаолиятини кузатишда давом этади.\nКиритилди: 15:21 17.01.2021. Ўқилди: 11386 марта. Фикрлар сони: 0 та.\nCOVID-19 мавсумий касалликка айланиши мумкин - Эпидеми...